Old School Funky Family taldeak kontzertua eskainiko du ortziralean Beran

Baionako afro-funk taldearen zuzeneko emanaldiaz gozatzeko aukera izanen dute azaroaren 22an, 23:00etatik aurrera Berako Kataku tabernara joaten direnek.

Old School Funky Family taldea duela hamar urte sortu zen. Horren kari, «eszena handietarako egokia den funk txarangaren» formula gainditzen duen disko berri bat kaleratu dute 2019an. Saxofoi bikote bikoitza, sousafoia, akordeoia eta bateria batekin nahikoa dute, kalean zein oholtza gainean, groove eta soinu bikaina sakatzeko. Ehun kontzertutik gora eskaini ditu taldeak. Eskarmentu handiko taldea etorriko da beraz ortzilarean, bere azken lana aurkeztera.


Aramaioko ordezko medikua elebiduna izateko eskaera gaur heldu da Osakidetzara

Udako oporretan Aramaioko ordezko medikuek ez dute euskaraz jakin izan. Bada, hizkuntza eskubideak errespeta daitezela aldarrikatzeko, Aramaioko mediku Aitor Montesek eskaera ofiziala aurkeztu du gaur Debagoieneko ospitalean.

Eskaera garbia da, ordezko medikua ere elebiduna izatea: "Elebiduna esaten dut eta ez euskalduna: halako eskaerak egiten direnean beti esaten da gauza bera; diskriminatzailea dela, baztertzailea. Horregatik elebiduna: Aramaion erabiltzaile edo paziente euskaldunak eta erdaldunak daude, eta osasun arreta ele bitan eskaini behar da derrigorrez, euskaraz zein gazteleraz", adierazi du Montesek.

Iazko eskaerak ez zuen ezertarako balio izan

Iaz eskaera bera egin zuen baina ez zuen ezertarako balio izan: "Iaz e-posta erabili nuen, Osakidetzako barne-harremanetarako erabiltzen dugun e-posta. Baina ez zidaten jaramonik egin, eta Aramaiora etorri zen medikua elebakarra zen, ez zekien euskaraz", gogoratu du. Jokatzeko modua aldatuta ere, Montesek ez daki balio izango duen: "Eraginkorra izango da? Eta hala bada, datorren urtean beste herrietako medikuak edo Udalak animatuko al dira? Hori denborak esango du".

Herritarren babesa

Eskaera herritarrengandik datorrela erakusteko talde argazkia atera zuten egubakoitzean Bizente Goikoetxea plazan; bertan egon ziren Montes bera eta Udaleko ordezkariak –Ramon Ajuria alkatea barne–, Uemako presidente Maren Belastegi eta Txirritola euskara elkarteko kideak, besteak beste. Herritarren erantzunarekin "oso pozik" zegoen alkatea: "Ordezko medikuarekin euskaraz egiteko aukera eskatzen dugu, ez besterik".

Euskaldun tasa %85ekoa

Uemako presidente Maren Belastegik Aramaioko euskaldun tasa oso altua dela nabarmendu zuen: "Aramaion %85ekoa da euskaldun tasa eta beraz, mediku elebiduna izatea beharrezkoa dela uste dugu. Gustatuko litzaiguke ekimen hau udalerri euskaldun guztietara zabaltzea". Izan ere, Uema osasungintzan ere badabil lanean: "Osakidetzako arduradunekin bildu ginen baina lanean jarraitu behar dugu. Aramaioko medikua oso kontzientziatuta dago eta aitzindari izan da; honakoa abiapuntua izango da lanketa bat egiteko, garrantzia handia dauka-eta".


Euria ari badu, aterpea bilatu

Gaurko espero den eguraldi txarra dela-eta, bertan behera geratu da Arma Plaza Fundazioak Ezagutu Zure Hiria programaren barruan antolatutako bisita gidatua. Agian Done Jakue Bidea egiteko ez da giro, ezta itsasoan bainatzeko ere, baina badira asteburuan Hondarribian egin daitezkeen jarduera ugari.

Batetik, Gabonetako Merkatua egingo dute gaur eta bihar Itsas Etxean, goiz eta arratsaldez. Bestetik, liburu eta disko azoka jarrita dago Arrantzale Auzoan; ateri uneak aprobetxatu daitezke hurbiltzeko.

Eta ez ahaztu kirol agenda. Hondarribiko kirol taldeek beti eskertzen dute zaleen berotasuna, baina bereziki gaurkoa bezalako eguraldiarekin. Seniorretan, gaur, futboleko mutilek (15:30ean), eta saskibaloiko neskek (19:45) jokatuko dute etxean. Eta bihar, eskubaloiko lehen taldeak (12:00). Beheko mailetako ordutegiak kontsultatu esteka honetan.

Horiek proposamen batzuk, baina badira egin daitezkeen beste gauza asko, baserriko produktuen azokatik pasa, Arma Plazako eta Otzazkiko erakusketak bisitatu, gaztaina erreak jan… eta zergatik ez, eguraldiaz gozatu, eguzkia ateratzen ez denean ere gozatzekoa delako Hondarribia.

Iazko Gabonetako Merkatua


Konfinamenduan zehar poltsa konpostagarrien banaketa indartzeko eskatu du Eguzkik

Konfinamendua hasi zenean Donostiako kultur etxeak, kiroldegiak eta bestelako udal instalazioak itxi zituztenez, poltsa konpostagarrien banaketa zerbitzua eten egin zuten, instalazio horietan baitaude poltsak ematen dituzten makinak. Hondakinak gaika biltzen dituzte herritarrak, beraz, poltsarik gabe gelditzen ari dira, eta udalak asteburuan jakinarazi zuen konpostagarriak ez diren poltsak erabiliz gero –plastikozkoak, paperezkoak, eta abar–, hodakinak edukiontzi berdera bota behar direla.

Eguzki Talde Ekologistak, ordea, salatu du Donostiako hiri hondakinak biltzeko sistema “desastre” bat dela, hondakin organikoen %15 inguru biltzen baita gaika ondo banatuta soilik. Ekologisten arabera, gaikako bilketa egiten dutenei trabak jartzen badizkiete, “gero askoz zailagoa izango da errekuperatzea”. Horregatik, poltsa konpostagarrien banaketa bermatzeko neurriak hartzeko eskatu dio Eguzkik udalari, izan ere, “inguruko udalek, Errenteriakoak adibidez, aspaldi hartu zituzten”.

Era berean, hondakinen gaikako bilketan herritarren parte-hartzea jaitsi egin dela uste du Eguzkik, koronabirusarekin kutsatzeko beldurrez, zaborra ateratzeko maiztasuna murriztu dutelako eta hondakin guztiak poltsa berean sartzen ari direlako. Horregatik, konfinamenduan ere hondakinak ondo bereizi daitezkeela azaltzeko, kontzientziazio kanpaina bat egiteko proposatu diote ekologistek udalari.

Bestalde, herritarrei ere kontzientziaz jokatzeko eskatu die Eguzkik, erosketak egiteko erabiltzen diren plastikozko eskularruak lurrera ez botatzeko eskatuz, ez delako ezer kostatzen eskularruak zakarrontzira botatzea, eta horrek ez duelako koronabirusarekin kutsatzeko arriskua handitzen.


Laudio Atletismo Klubak bere oinarri soziala zabaldu nahi du

Laudio Atletismo Kluba berregituratze-prozesuan dabil, egungo oinarri soziala zabaltzeko asmoz. Prozesuan hainbat batzar egiten dituzte eta ildo nagusi batzuk markatu.

Atletismoaren mundua egoera berezia bizitzen ari da korrika egiteak azkenaldian izan duen goraldia dela eta. Kirol honek oso dimentsio handia hartu du, eta gurean ere eragina izan du egoera horrek. Hain zuzen ere, errealitate horretara egokitu nahian, Laudio Atletismo Klubak hausnarketa- eta berregituratze-prozesu sakona abiatua du, xede argi batekin: oinarri soziala handitu eta Laudion erreferentziazko elkarte bihurtzea.

150 lagun inguru

Gaur egun, Laudio Atletismo Klubean ehun eta berrogeita hamar lagun inguru ari dira parte-hartzen, atleta federatuak, herrikoiak eta ikastolako umeak kontuan hartuta. Aurrerantzean, “muskulu sozial” hori indartu nahi da, elkarteak ez ditzzan soilik hartu proba ofizialetan parte hartzen duten kirolariak, baizik eta Laudion eta inguruetan zaletasun hau duten pertsona guzti-guztiak batzen dituen topagunea, izan federatuak, izan herrikoiak edo izan eskolakoak.

Oinarri-kirola, euskara eta berdintasuna

Berregituratze-prozesuan batzarrak egin dira eta harremanetan izan dira inplikatutako alderdi guztiekin: atletak, gurasoak, korrikalari herrikoiekin eta abarrekin, haien iritzia eta ideiak jasotzearren. Horien ondorioz, denboraldiko ekimen eta ekintza guztiak gidatu behar dituzten jarduera-ildo batzuk markatu ditu klubak: oinarri-kirolaren sustapena, euskara lan-hizkuntza bihurtzeko urratsak egitea, berdintasunaren aldeko eta bazterkeriaren aurkako lana, eta Laudioko kirola bultzatzea.


Ondarroa eta Goizueta batuko ditu Barnetegixe Hezkuntza Taldearen udaleku ibiltariak

DBH 3, DBH 4 eta batxilergoko neska-mutilek udaleku ibiltarietara joateko aukera edukiko dute uda honetan be. Barnetegixe Hezkuntza Taldeak uztailaren 15etik 29ra arteko eskaintza dakar, Ondarroa-Goizueta-Ondarroa ibilbideagaz.

Iaz egin zuten modura, mendirik mendi egingo dute joanerako ibilbidea. Barrikuntza legez, baina, bueltako bidea kostaldetik egingo da, eta horrek ekimen ezberdinak egiteko aukera emongo die gazteei. Edozelan be, begiraleekin batera, gazteek eurek ahalko dute erabaki egunero zein ekimen egin nahi duten. «Danok daukagu erabakitzeko eskubide bera», azaldu du begirale batek.

Udaleku ibiltarietan zortzi begirale eta bi sukaldari egongo dira. Azken bi horiek furgonetaz egingo dute bidea.

Ekimena «gazteen arteko harremanak sortu eta gazteen arteko sarea osatzeko asmoagaz» eroango dute aurrera. «Autonomia landu eta talde lana egiten be ikasten dute, eta hori guzti hori naturagaz harremanetan».

Udalekuen gaineko zehaztasun guztiak emon asmoz, guraso batzarra egingo du taldeak datorren astean. Apirilaren 24an egingo dute batzarra, 19:00etan, Kofradia Zaharrean.

Maiatzaren 17ra arte emon daiteke izena, ikastetxeetan, kiroldegian eta Gaztelekuan orriak eskuratuta. Inskripzioa 150 euro-200 euro artekoa da.


Euskal ginkanak 140 partaidetik gora izan ditu, bost saridun eta irabazle nagusi bakarra: euskara

Euskararen Egunaren bueltan euskal ginkana antolatu zuen euskara batzordeak azaroko azken bi aste bukaeretan. Kaleko taberna, harategi, okindegi eta Kintelenan jarritako galdetegietan Aramaioko kontuen gainean galderak proposatu zituzten antolatzaileek eta ekimenak "arrakasta handia" lortu du.

140 parte hartzailetik gora izan ditu, eta honako bost herritarrak izan dira sarituak: Ana Martiarena, Bittor Kortabarria, Nora Altuna, Ane Arrizabalaga eta Unai Kortabarria. Lehen biek bi lagunendako afaria irabazi dute eta gainerakoek, berriz, herriko produktuez osatutako saskia. Irabazle nagusia, baina, euskara izan da. Datorren urtean galdetegiak komertzio gehiagotara zabaltzeko asmoa dute antolatzaileek.

'Loreak' filma gaur

San Martin eskolak ere hainbat ekintza antolatu zituen abenduaren 3an; Bazen Behin Aramaixon liburuaren zuzeneko kontakizunak, adibidez. Gainera, Loreak filma ikusi ahalko da gaur kultura etxean (22:30).


Niña Coyote eta Chico Tornadoren kanta berria, 'B Aldea'n

Bikote donostiarrak martxoaren 14ean estreinatuko duen disko berriaren aurrerapen abestia ekarri digu Koldo Doret taldekideak.

Koldo Soret taldekidearekin hitz egin dugu AitzStar disko berriaren inguruan. Martxoaren 1ean kaleratuko da. "Azeri eta Herio" du izena abestiak.


Aurten ez da Maratoirik izango

Donostiako Maratoiak ere Behobia-Donostiak hartutako bide beretik joko du. Izan ere, antolatzaileek adierazpen baten bitartez iragarri dute azaroaren 29an egin behar zen lasterketa bertan behera utzi dutela, pandemia garaian denon segurtasuna bermatzea baita euren lehentasuna.

Bai Maratoian, baita maratoi erdian eta hamar kilometroko lasterketan parte hartu behar zutenei irailaren 20an dirua itzuliko zaiela jakinarazi dute, kudeaketa kostua izan ezik.

Era berean, ondo bidean, 2021eko lasterketa azaroaren 28an izango dela nabarmendu dute adierazpenean, azaroko azken igandean, alegia, ohikoa den bezala.


Eragile sozialekin bat eginda eskatu dituzte hizkuntz eskubideak bermatzeko neurriak

Hizkuntza Eskubideak Bermatzeko Protokoloa oinarri dela, Euskal Herrirako dokumentua egin dute 80 eragilek. Uste dute «hizkuntza politika berria» egiteko tresna izango dela

Hizkuntza eskubideak bermatu eta hizkuntza politika eraberritu. Bi helburu horiek gogoan hartuta ondu dute Protokoloaren Euskal Herriko Garapena dokumentua. Orain urte eta erdi aurkeztu zuten Hizkuntza Eskubideak Bermatzeko Protokoloa, Europako hizkuntza gutxituak jomugan dituena, eta haren oinarriak egokitu dituzte Euskal Herrirako. 185 neurri proposatu dituzte, eta espero dute «hizkuntza politika berria» abiarazteko ekarpena izatea. Horretarako indargune bat badu proposamenak: ez da euskalgintzako eragileena soilik, baizik eta 80 bat gizarte eragile aritu dira lanean. Hizkuntza politika zeharkakotasunez lantzearen beharrari heldu diote: nabarmendu dute normalizazio bidean «aktibo» izan behar dutela eragile guztiek.

Donostia 2016 kultur hiriburutzaren ekarpenetako bat izan zen Hizkuntza Eskubideak Bermatzeko Protokoloa. 2016ko abenduan aurkeztu zuten dokumentu hura, eta Europako ehun eragilek baino gehiagok babestu zuten. Bidea egin du ordutik, eta nazioarteko hainbat erakundetan aurkeztu dute. Hizkuntza gutxituen arloan Europan «adostasun sozial handiena» lortu duen proposamena da, Paul Bilbao Kontseiluko idazkari nagusiaren arabera.

Nazioartean bakarrik ez, Euskal Herrian ere aritu dira lanean protokoloa oinarri hartuta. Bigarren urratsa izan da oraingoa: hizkuntza gutxitu bakoitzeko eragile sozialek landu dituzte protokoloaren neurriak, eta nork bere egoerara egokitu. Bateko eta besteko eragileak bildu dira horretarako: sindikatuetatik aisialdi taldeetara.

Donostian aurkeztu zuten atzo Euskal Herrirako proposamena. Parte hartu duten taldeetako dozenaka kide bildu ziren, eta instituzioetako ordezkariak ere bai: besteak beste, Garbiñe Mendizabal Gipuzkoako Hizkuntza Berdintasuneko zuzendaria eta Estibalitz Alkorta Eusko Jaurlaritzako Euskara Sustatzeko zuzendaria. Berritasuna da: 2016an, protokoloa bera aurkeztu zutenean, ez zen Hizkuntza Politikarako Sailburuordetzako ordezkaririk joan —artean ez zegoen egungo taldea—.

Eragile sozialen pisua

Hain zuzen, gizarte eragileei eta instituzioei erreparatu die Bilbaok. Batetik, erakundeekin «lanketa berezitua» egiten hasiko direla, proposamen gehienak baitira instituzioen eskumenekoak. Badago horretarako zimendua, Bilbaoren esanetan: «Instituzioen eta euskalgintzaren arteko elkarlanaren beharra mahai gaineratu da, eta Kontseiluak tresna interesgarri eta eragingarria jarri nahi du mahai gainean».

Orain arteko bidea batez ere gizarte eragileen eskutik egin dute. Haiek taxutu dituzte proposamenak, eta horri pisua eman dio Kontseiluak: «Zinez uste dugu beste eremuetako eragileak ere euskararen normalizazioaren gurdira ekarri behar ditugula». Dokumentuaren bidez «aliantzak jorratzeko» aukera handitu dela adierazi dute.

Gisa bereko mezua eman dute, hain justu ere, dokumentua lantzen aritu diren eragileetako ordezkariek: prozesuak berak aukera jarri diela hizkuntza eskubideen gaia beren arloetara eramateko eta beste eragile batzuekin hitz egiteko. Esaterako, hezkuntzaren arloan, hezkuntza formalari ez ezik, ez-formalari ere heldu diote. Pauso hori goraipatu du Urtxintxa eskolako arduradunak, Amagoia Osinaldek: «Euskarari buruz hitz egin dugu sektorean. Ez da ohikoa». Bide beretik, Sortzen elkarteko ordezkari Olatz Egigurenek nabarmendu du «elkarrekin jarduteko aukera» izan dutela. «Aukerak baliatuz, gertuago gaude helburuak lortzetik».

Badago horretarako beharra, Josu Waliño Puntueus fundazioko zuzendariaren arabera: «Atomizatutako eragileak gara, eta estrategia propioak behar ditugu».

Langileen eskubideak

Euskal gehiengo sindikalarena izan da protokoloak jasotako babes pisuzkoetako bat. Amaia Aurrekoetxea LABeko Euskara arduradunak nabarmendu du langileen hizkuntza eskubideak sartu dituztela neurrietan. «Gaiarekin zerikusia duten lau esparruak aipatu dira: administrazioa, enpresak, langileak eta bezeroak».

Denera 185 neurri jaso dituzte. Administrazioari dagokionez, lehentasun gisa seinalatu dituzte hiru esparru, hizkuntza eskubideetan hutsune handiak dituztenak: osasuna, justizia eta Polizia. Eskubideak bermatzeko baldintzarekin batera, neurrien oinarri nagusia da euskara eta euskarazko jarduna lehenetsi egin behar direla, desoreka gainditzeko. Hizkuntza politika eraberritzeko «bide orria» izatea nahi dute.


Neguko jai eta tradizioak bideo-liburuan

Antxon Aguirre / Juan Aguirre ::Negua ospatuz

Euskomedia / Eusko Ikaskuntza

orrialdeak ::129

prezioa ::35€

Euskomedia Fundazioak eta Eusko Ikaskuntzak argitaratu dute Negua ospatuz izeneko liburua. Obra honen bidez Euskal Herrian neguan izaten diren jaien eta tradizioen berri eman nahi izan dute Antxon Aguirre Sorondok eta Juan Aguirrek. Baina, egileek dioten moduan, ohitura horien deskribapen hutsa egitea ez litzateke orain arte dakigunetik harago helduko. Horregatik, liburua ez ezik, DVDa ere kaleratu dute, liburuaren azal barnean datorrena. Kalitate handiko irudiak jaso dituzte, eta horiek abiapuntu gisa hartuta, zenbait gako eskaini dituzte. Horri esker ulertuko dugu nola, noiz eta zergatik egiten diren zenbait neguko ospakizun.


Elkarguneak, behetik

Bizikidetza lantzeko egitasmoek indarra hartu dute urtebete honetan, hainbat elkarte eta udalek bultzatutako lanaren ondorioz; Gipuzkoako Foru Aldundiak eta Eusko Jaurlaritzak martxan dituzte horretarako programak. Herritarrek parte hartzea funtsezkotzat dute denek, hasteko, elkarrizketarako guneak sortuz.

Oraindik badaude trabak, mesfidantzak. Asko dago egiteko. Baina herriz herri, erakundeen, elkarteen nahiz herritarren bultzadaz, ari dira sortzen gatazka politikoaz eta bizikidetzaz hitz egiteko egitasmo berriak, lehenago ezinezko ziruditenak. Txikiak izan arren. Pauso bat bada elkarrizketa esparruak sortzea bera.

2012ko Baionako Bake Foroan, esaterako, «Euskal Herriko aktore politikoen artean eztabaida abiatzera» deitu zuten sentsibilitate guztietako ordezkariek, eta ikusi dira emaitzak. Iaz, Errenteriako Eraikiz jardunaldiek edo Donostian egindako Bakearen aldeko Alkateen Konferentziak eman zuten zer esana, eta badira ildo horretan lanean ari diren udal, elkarte nahiz herritarrak.

Gipuzkoako Foru Aldunditik Bizikidetza Sustatzeko programa jarri zuten abian iaz. Hainbat proiekturentzat diru laguntzak eskaintzeaz gain, aholkularitza eta babesa ere eman diete udalei, Baketik, Lokarri eta Bakeolaren bidez. Diputazioko Giza Eskubideen eta Oroimen Historikoaren zuzendari Marina Bidasororen hitzetan, «ezinbestekoa» da erakundeen ekarpena, «konfiantza berreraiki, iraganari aurre egin, adiskidetzea sustatzeko oinarriak jarri eta oroimena eraikitzeko». Hamalau udalerritan ari dira «bizikidetza» lantzen Gipuzkoan, eta hamaseitan «oroimena».

Eusko Jaurlaritzak ere jasoa du Bake eta Bizikidetza planean herritarren parte hartzea sustatzeko ekinbidea, eta atzo jakinarazi zuen martxan jarri dituela Elkarrekin bonuak, gizarte elkarteen eta udal, erakunde eta ikastetxeen arteko lankidetzarako. Diru sailen bidez, laguntza eman nahi diete «bakea, giza eskubideak, indarkeriarik eza eta printzipio demokratikoak» sustatzeko ekinbideei, eta ez dute baztertzen ekarpena egitea Araba, Bizkai eta Gipuzkoako foru aldundiek ere.

MARINA BIDASORO Gipuzkoako Foru Aldundia

«Gizarte harremanak hondatu egin dira; garaia da elkar entzuteko»

Bidasororen hitzetan, «adiskidetzeko tresnak» eta «elkarrizketarako eta lanerako esparruak» eskaintzea izan behar da erakundeen lana. «Denbora luzean, indarkeria, bazterkeria eta giza eskubideen urraketak eragin handia izan du udalerrien eguneroko bizikidetzan. Pertsonen arteko harremanak, gizarte harremanak hondatu egin dira; iritsi da garaia elkar entzuteko, duintasunean berdinak garela aitortzeko, konfiantza sortzeko». Nabarmendu du udal bakoitzak bere «ezaugarri, bizipen eta ibilbidearen» arabera egin behar duela bide hori, baina beharrezkoa dela denen arteko akordio politikoa. «Ahalegindu beharko genuke errentagarritasun politikoa alde batera uzten, bestela zenbaitzuk ez baitute parte hartuko».

IKER USON Baketik fundazioa

«Ezberdinen arteko elkarrizketa sustatzea da helburu garrantzitsuena»

Erakundeen bultzadak «asko» laguntzen duela dio Baketik fundazioko Iker Usonek. Diruagatik, baina, batez ere, «asmoagatik». Hainbat udalekin ari dira lanean, gehienbat, Gipuzkoan. Bizkaian, Areatzan ari dira, eta «prozesuan» dabiltza Elorrion.

Hiru arlotan saiatzen dira sailkatzen egin beharrekoa, eta hala planteatzen dituzte jardunaldi eta ekintzak: iraganaren «ikuspegi kritikoa»; zer egin daitekeen orainean, adibidez, giza eskubideen urraketa guztiak amaitzeko; eta «zer gustutako litzaigukeen etorkizunerako». Helbururik garrantzitsuena, ordea, «ezberdinen arteko elkarrizketa sustatzea» dela dio.

Open space delakoa erabiltzen dute herritarren arteko elkarrizketa bideratzeko. Hasieran, gaiak aukeratzen dituzte denen artean, mahai inguru bat osatzeko gai bakoitzarekin. Nahi duen lekuan hartzen du parte bakoitzak. Aipatutakoak akta batean jaso, eta tokian tokiko udalari pasatzen diote dena, hortik zerbait atera nahi balute ere. Usonen hitzetan, metodologiak ez du «miraririk egiten», baina horrela «bertan daudenak dira garrantzitsuena».

MARIBEL VAQUERO Urnietako Udala

«Herritarrek lagundu behar dute halako prozesu bat»

Urnietan legealdi hasieratik dabiltza bizikidetza sustatzeko jardunean. Jeltzaleek osatu zuten gobernua, baina laster hasi ziren alderdi guztiak elkarlanean —EAJ, Bildu eta PSE-EE—. «Nahiko maiz bildu gara geroztik», dio Maribel Vaquero zinegotziak (EAJ). «Konfiantza sortu da elkarren artean». Baketik-ekin sinatu zuten hitzarmena bizikidetza sustatzeko: esparru politikoan —alderdien artean—, herritarrenean eta hezkuntzan. Gainera, egindakoa zabaldu eta gizarteratzeko ildo bat ere badute.

Hezkuntza arloan «oso indartsu» aritu direla dio Vaquerok: prestakuntza saioak egin dituzte irakasle, langile eta gurasoentzat, eta lantalde finko bat dute jarraipena egiteko. Dena den, herritarren esparrua izan da aurten kalera begira gehien ikusi dena. Urtarrilean, Iragana. Oraina. Etorkizuna jardunaldiak antolatu zituzten Baketik-en laguntzaz: memoria historikoaz eta egiaz, justiziaz eta erreparazioaz jardun zuten lehen egunean Pako Etxeberriarekin, eta «biktimen pisuari buruz» bigarrenean, Karlos Martin Beristainekin. Etorkizunari buruzkoan, 40 bat lagun aritu ziren, gai ezberdinen inguruan: «Gertatutakoa onartu beharraz, elkarri entzuteaz, gazteak inplikatzeko moduaz, gune bateratuak sortu beharraz, bizikidetzan euskarak duen garrantziaz...». Vaquerok gaia «zaila» dela dio, hor dagoelako beti «borroka politikoa». «Askotan hobe da herritarrek jartzea erritmoa. Herritarrek lagundu behar dute halako prozesu bat».

NIKA LERTXUNDI Getariako Udala

«Prozesua berdintsu eman arren, bere 'arima' du herri bakoitzak»

Joan den astean egin zituzten Urnietan egindako bezalako jardunaldiak Getarian ere. Han ere, udalean ordezkaritza duten alderdiak ari dira elkarrekin (Bildu, EAJ eta Getariako Independenteak). 40 bat lagun elkartu ziren iraganari buruzko saioan, baina etorkizunaz hitz egitera espero baino jende gutxiago joan zela onartu du Nika Lertxundi alkateak (BIldu). Dozena erdi aritu ziren. «Aniztasun zabalagoa ederra litzateke». Dena den, «bakoitzak bere alea» jarri behar duela uste du, eta horretan jarraitzeko asmoa dute: ekintza gehiago antolatu nahi dituzte uda ondoren. «Nahiz eta prozesu hauek berdintsu eman herrietan, bakoitzak dauka bere 'arima'».

HARITZ IPARRAGIRRE Lasarte-Oriako Udala

«Oso ondo hartu zuen jendeak; pozik atera ziren jardunaldietatik»

Foru Aldundiaren laguntza tarteko hasi ziren lanean Lasarte-Oriako Udalean ere, Haritz Iparragirre komunikazio arduradunak azaldu duenez. Alderdien mahaian guztiak biltzea lortu zuten (Bildu, EAJ, PSE-EE eta PP), eta denek hartu zuten parte, esaterako, azaroaren 10eko Memoriaren Eguneko ekitaldian. Zenbait arazo izan dituzte gero, eta gaur egun ez dago indarrean mahai hori. Ekaina hasieran, jardunaldiak egin zituzten Baketik-ekin, eta herritarrek «oso ondo» hartu zutela dio Iparragirrek. «Oso pozik atera zen jendea jardunaldietatik, pentsaera oso ezberdinetako jendea borobil baten inguruan jarri zelako».


Antzarra berezia dago Urumean

ezohiko bisitaria dabil egunotan Urumea ibaiaren ertzetan, Karabelgo zubiaren parean gutxi gora-behera. Barnacla Canadiense motako antzarra da eta ez da normala honelako espezie migratzailea Hernanin topatzea. Horregatik agian jendearen ikusmina piztu du asteburuan eta Diputazioko tekniko bat ere etorri da hegaztia ikustera.

Hegazti migratzailea

Barnacla Canadienseari Kanadako antzarra ere esaten zaio. Jatorriz Ipar Amerikakoa izan arren, Europan ere dezente zabaldua dago. Diputazioko adituen esanetan, «hegazti migratzailea izanik, ez da arraroa Euskal Herrian barrena pasatzea, baina bai Hernanin gelditzea». Ezin jakin beraz, noiz jarraituko duen.


Erretrobirusen kontrako sendagaiak botiketan eskuratu ahal izateko bidea irekitzeko eskatu dute

Gehitu, Harri Beltza eta Euskalsida elkarteek Euskal Autonomia Erkidegoko Farmazialarien Kontseiluarekin ondutako proposamena da

«Asmoa ez da egungo kontrolak murriztea, baizik eta horiei eutsiz, pazienteei aukera erosoagoak eta eskuragarriagoak eskaintzea». Gaur goizean agerraldi bat egin dute GIBa duten pazienteen inguruan ardaztutako hainbat elkartetako ordezkarik EAE Euskal Autonomia Erkidegoko Farmazilarien Kontseiluko arduradunekin, eta erretrobirusen kontrako sendagaiak botiketan eskuragarri jartzen hasteko eskatu dute. Justuki, bidea urratzen hasteko asmoz, horretarako era emango lukeen probako egitasmo bat abiatzeko proposatu dute.

Izan ere, egun erietxera joan behar izaten dute GIBdunek botikak eskuratzera, eta horrek sendagaiak eskuratzeko modua «urritu» egiten duela uste dute. Ordutegi jakin batzuetan joan behar izaten dute, astegunetan bakarrik izaten dute horretarako era, eta etxetik urrun joan behar izaten dute zenbaitetan. Laneko martxan-eta ari diren pertsonentzat, zama handia da hori usu. GIBaren inguruko estigma ere oraindik bizirik dagoela gogorarazi dute, eta botikak behar bezala hartzeko eragozpen izaten dela hori ere zenbaitetan.

Sendagaiak botiketan lortzeko era eginda, ordea, traba horiek arindu egingo liratekeela pentsatzen dute. Portugalen, adibidez, antzeko egitasmo bat abian jarri dutela adierazi dute, emaitza onak eman dituela, eta eredu gisara har daitekeela. Bide honetan aurrera eginda, infekzioaren kontrako borrokaren helburuetara errazago hurbildu ahal izango dela oroitarazi dute. 90-90-90 estrategia deiturikoa da; birusa dutenen %90ek jakitea da asmoa, portzentaje horretatik %90ek tratamendua hartzea, eta tratamendua hartzen dutenen artean %90ek birusa atzemanezina izatea lortzea.

Eskakizun honen inguruan batu egin dira Gehitu, Euskalsida eta Harri Beltza taldeak.


Segurako historia kontatzen duten Marigorriren liburuak salgai

Koldo Izagirre idazlearen testuek eta Juan Carlos Nazabalen eta Imanol Zinkunegiren marrazkiek osatzen duten Marigorri neskatoaren ipuinak salgai daude Segurako Ardixarra etxean. 2006an argitaratutako liburu sorta bada ere, Marigorriren abenturak ezagutuz, ondo pasatzeko eta Segurako historia ezagutzeko uda honetarako irakurgai paregabea da.Ipuin bakoitzean garai eta pertsonaia desberdinak deskribatzen dira. Marigorri, judu kalekoa liburua, adibidez, XV. mendean kokatua dago, erdiko kalean bizi den Iafa izeneko neskatoa da Marigorri, eta Amerika aurkitu aurreko eta Nafarroako Erresumaren burujabetzaren garaian kokatua dago.Marigorri Parisko bidean, XIX. mendeko istorio bat Seguran ipuinean, berriz, euskararen eta pedagogiaren historian lezaguna den Luis Astigarragak leku berezia du. Besteak beste, Astigarragak sortutako eskolak, Marigorri ikaslea eta frantses okupatzaileak ageri dira.Marigorriren botoan ipuina, azkenik, XX. mendeko Seguran kokatzen da, 1911n Seguran ospatu ziren Euskal Jaiak eta abertzaletasunaren sorrera oinarri hartuta.3 euro liburu bakoitzaIpuin bakoitzak 3 euro balio du; hiru liburuko bilduma erosiz gero, berriz, 6 euro.


Identitatea

Zure eskubide bat (damaizkizun onura guztiekin) albokoari ukatu diotenean identifikatu baduzu, seinale egintzat ematen zenuena gainontzeko denek ere gozatuko zutela abantaila horiez.

Identitate eskubidea, esaterako; izen-abizenak, jaiotza data, sexua/generoa eta nazionalitatea ofizialki edukitzea. Izen-abizenak: iazko udaberrian kontatu zuen Cheikh Dieng txantrear-senegaldarrak Kanarietara iritsi zenekoa; txandako guardia zibilak txarto transkribatu zuen bere izena eta abizen asmatu bat jarri zion, hargatixe agertzen zen paperetan «Seku Nadie» (inor ez) deiturarekin. Jaiotza data: egun Baionan dauden 17 urteko ginear bik salatu berri dute, adingabeen kanpalekuan plazarik ez zegoenez, 1997 eta 1998ko urtarrilaren 1ean sortutakotzat erregistratu zituztela Cadizen. Sexua/generoa: kasu honetan, sexuak baizik ez du eskubide moduan figuratzen eta aspaldion hainbatek gogorarazi behar izan digunez, Nortasun Agirian generoa aldatzeko transexualitatea patologizatzen duen prozesu mediko luze bat pasatu behar da oraindik. Eta Nazionalitatea: Greziako errefuxiatuen kanpalekuetan jaiotako ume asko, adibidez, «apatrida» moduan erregistratzen ei dituzte eta, ondorioz, zailtasunak izaten dituzte asilo eskariak egiteko.

Zure eskubide bat albokoari ukatu diotenean identifikatu baduzu, zure pribilegioak ere errebisatu egin behar zenituzkeela, alegia.


Erdi Aroko testuingurua dirudien hilobian bi gorpu aurkitu dituzte Ordizian

Uztailaren 27an hasi zituen Gure Iragana kultura elkarteak San Bartolome ermitako arkeologia lanak 2018tik geldirik egon eta gero. Baselizaren barnealdean egindako ikerketari esker, 1100-1200 inguruan ehortzitako giza-aztarnak topatu zituzten urte hartan, eta atzo beste aurkikuntza bat egin zuten.

Erdi Aroko testuingurua dirudien hilobian, bi gorpu aurkitu dituzte bata bestearen gainean. Kanpainarekin amaitzeko, hormak geotextilarekin babestuta utzi dituzte, eta orain laborategiaren txanda dela azaldu dute.

Informazio gehiago nahi duenari gogorarazi indusketa aurrera doan heinean aurkikuntzen berri ematen joango direla beraien Facebookeko orrialdean: Gure Iragana Villafranca-Ordizia.


Asier Pellejerok III. mailako Euskadiko Aizkora Txapelketako finalean izango da

Bigarren postua lortu zuen zortzi minutu eta 48 segunduko denbora eginez

Uztailaren 3an, igandea, jokatu zen III. Mailako Euskadiko Aizkora Txapelketako bigarren kanporaketa. Finalerako bi txartel zeuden jokoan eta bat Asier Pellejero 30 urteko aresoarrak lortu zuen, bigarren denborarik onena egin baitzuen.

Aizkolari bakoitzak lau kanaerdiko ebaki behar zituen. Lehen postua Arkaitz Jauregi arabarrak lortu zuen, zortzi minutu eta 48 segundutan moztu zituen lau kanaerdikoak. Pellejerok bederatzi minutu eta 47 segundu behar izan zituen lanak bukatzeko.

Ezkurrako bi aizkolari ere izan ziren kanporaketa honetan. Xabier Etxeberriak zortzigarren postuan bukatu zuen, bere lana osatzeko 12 minutu eta 40 segunduko denbora eginez. Moises Gogorzak 10. egin zuen 14 minutu eta 39 segunduko denborarekin.


«Lehen, 'mozkorrak eta txiroak' ginen; orain, 'terroristak'»

Maputxeen estigmak gainetik kendu eta euren hizkuntza zabaltzeko lanean dihardu Huenumillak. Euskal Herrian dago egun hauetan, euskara ikasten, Euskal Herriko eredua euren herrira eramateko.


Iñaki Intxaurburu itzain

asteartean Urnietako Xoxokan

IÑAKI Intxaurburu hernaniarrak idientzako afizio ikaragarria izan du beti eta azkenaldian itzain lanetan dabil bere idiekin. Asteartean Urnietako Xoxoka auzoko festetan izango da, arrratsaldeko 17:30etan.

Exibizio lana

Exibizio froga izango da asteartekoa; idiak ez dituzte pisatuko eta idi pare bakoitzak 1.100 kiloko harria eta gainean 100 kiloko bi txapa eramango ditu; 1.300 kilo alegia. 20-30 minutuko exibizioa egingo dute. Intxaurburu eta Telleria izango dira asteartean aurrez aurre; bakoitza idi pare gaztearekin, sasoirik onenean denak. Idirik ederrenak Azaroaren 1ean Itziarren izango da Intxaurburu bere idi parearekin. Joan den urtean ere izan zen eta ez zen esku hutsik etorri, bere bi idiek idi ederrenei emandako lehenengo eta bigarren saria irabazi baitzituzten, hurrenez hurren.

Txikitako afizioa

Intxaurburu umetan «Hipolito Arregi bizilagunaren haziendatik gertu» ibiltzen zen beti. Orain, urteak pasata, idi parea erosi eta demetan parte hartzen hasi da. Hernaniko San Joanetan aritu zen lehenengo aldiz itzain, bere idi parearekin, atzean, eta asteartean bigarren txanda du.


Unai Aranbarri: «Bolada on bati heldu behar diogu, eta horretarako aukera dugu zapatuan»

Unai Aranbarri (Azkoitia, 1993) Hirugarren Mailako taldearen kapitaina da. Taldea garaipenen bolada hasteko irrikitan dagoela esan du Aranbarrik. Zapatuan Lagun Onaken aurkako derbia irabaztea inflexio-puntua izan daitekeela uste du, aurrera begira egoera positiboagoa izango bailitzateke. Zapatuko derbiaren inguruan, Lagun Onaken inguruan eta bere taldearen inguruan hitz egin du kapitainak.

Taldeak ez du lortzen emaitza positiboiei jarraipena ematerik. Nola dago aldagela derbiaren atarian?

Emaitza positiboiei jarraipena ematea kostatzen ari zaigu. Geuk askotan esaten dugu bi partida jarraian aurrera ateratzen baditugu egoera asko, eta onerako aldatuko dela, baina oraindik ez gara gai izan horretarako. Taldea gogotsu dago derbirako. Lagun Onaken aurkako partida berezia da, eta Txerloian jokatuko denez itxaropentsu gaude. Etxean taldea joko ona ari da erakusten, sendo gaude,nahiz eta ondoren emaitzetan hori ez isladatu. Sendotasun horrek eraman behar gaitu puntuak hirunaka lortzera.

Iritsi da espero zen Lagun Onaken aurkako derbia. Bolada positibo bati ekiteko partida ona izan al daiteke?

Bai, noski. Azken aldian, etxean, partida onak ari gara egiten. Txerloian jokatutako azken partidan, Beasainen aurka, gertu izan genuen garaipena, eta ziur nago etxean geldituko direla hiru puntuak, eta bolada onaren hasiera izango dela. Horretarako, zaleen laguntza beharrezkoa izango dugu.

Zer egin beharko du taldeak Lagun Onak menderatzeko?

Argi dago partida gogorra izango dela, eta taldeak gauzak ondo egin beharko dituela Lagun Onak menderatzeko. Garmendipen jokatu genuen neurketa ere gogorra izan zen eta gauza txikiek erabaki zuten partida. Azpeitiarrak sendoak direla erakusten ari dira denboraldi osoan zehar, baina ziur nago asko sufrituko dutela Txerloian.

Jarraitu elkarrizketa irakurtzen, hemen.


Irudietan: Urtarrilaren 5era bitartean zabalik izango da Hotz Zarautzen bigarren eskuko azoka

Errefuxiatuen aldeko bigarren eskuko azokak abenduaren 15ean ireki zituen ateak Mazaneko lokalean, eta urtarrilaren 5a bitartean izango da zabalik. Beraz, bertatik pasa ez diren herritarrek astean zehar horretarako aukera izango dute.

Hotz Zarautzek bigarren eskuko azoka ireki du Gabonetan esku artean dituen proiektuetarako dirua biltzeko. Abenduaren 15ean ireki zituen ateak Mazaneko lokalean, eta urtarrilaren 5a bitartean izango da zabalik. Beraz, bertatik pasa ez direnek astean zehar horretarako aukera izango dute. Gainera, arduradunek azaldu dute azken egunetarako prezioak jaitsi dituztela, arropa, koadroak eta beste hainbat gauza bi eurotan dituzte salgai.


Arantxa Iturberen udako plana!

Jon Garatek Arantxa Iturbe elkarrizketatu du. Bere udako plan perfektuari buruz galdetu dio.

Aste honetan, Arantxa Iturberen udako plan ideala ezagutu dugu Amaraunan.


Auzitegi Nazionalak debekatu egin du etzi Betsaiden egitekoa den ekitaldia

Epailearen arabera, Ekin taldeak antolatu du.

Espainiako Auzitegi Nazioanalak igandean Betsaide (Gipuzkoa) mendian egitekoa den ekitaldia debekatu egin duela jakinarazi dio Ertzaintzari gaur goizean.

Epailearen arabera, legez kanpo joa duten Ekin taldeak antolatu du eta hildako etakideei omenaldia egin nahi diete. Hala, omenaldia debekatzeko "behar adinako neurriak" hartzeko eskatu dio Ertzaintzari.


HARA! Xabi Solanok ‘Txakolina’ abestiaren bertsioa egin du


Haur bat ospialeratu dute Carcarren bizikletatik erori ostean

11 urteko mutikoa Nafarroako Ospitale Gunera eraman zuten, Iruñera, eta azterketak egiten ari zaizkio.

11 urteko mutiko bat zauritu da Carcarren (Nafarroa), bizikletatik erorita, Nafarroako Foru Gobernuak jakinarazi duenez.

Ezbeharra igande arratsaldean gertatu zen. Adingabea helikopteroz eraman zuten Nafarroako Ospitale Gunera, eta azterketak egiten ari zaizkio.

Foru Gobernuak zabaldutako informazioaren arabera, mutikoa Matallan industrialdetik NA-134 errepidera ezponda batetik jaisten ari zela erori zen. Ezbeharraren eraginez, une batez konortea galdu zuen.

Andosillako Osasun Etxeko langileak, Lodosako suhiltzaileak eta foruzainak bertaratu ziren istripua gertatu zen tokian.


Mobilizazio Eguna egingo da larunbatean herrikoen auziaren sententzia salatzeko


Peter Saganek abisua eman du Heidenen

Cannondale taldeko eslovakiarrak hirugarren etapako esprinta irabazi du. Tony Martin (Omega Pharma-Quick Step) ere aurrean heldu zen, eta horrenbestez, sailkapen orokorreko lidertzari eutsi dio.

Peter Saganek (Cannondale) Suitzako Itzuliaren hirugarren etapa irabazi du, Heidenen, 3,5 kilometroko aldapa batean, %5,6 batez besteko pendizarekin. Eslovakiarra talde handiko azkarrena izan da, Michael Albasiniri (Orica-GreenEdge) azken bihurgune estuan gailenduta. Tony Martinek (Omega Pharma-Quick Step), aurrean, liderraren maillota mandendu du, baina Saganek abisua eman du sailkapen orokorrari begira.

Steve Kruijswijkek (Belkin) eta Martin Kohlerrek (BMC) eguneko ihesaldia osatu dute. Helmugatik 70 kilometrora harrapatu dute. Gero, beste talde batek hartu du protagonismoa, tropelari minutu baterainoko aldea sartuta. Nino Schurter (Orica-GreenEdge), Laurtent Didier (Trek), Marcel Wyss (IAM Cycling), Bjorn Thurau (Europcar), Valerio Agnoli (Astana) eta Tosh van der Sande (Lotto-Belisol) egon dira aurreko taldean, aldizka.

Heidenera bidean, Omega Pharma-Quick Stepen lanak liderraren alde, FDJrenak Thibaut Pinoten alde eta Garmin-Sharpenak Tom Jelte Slagterren alde, ihesaldiarekin bukatu dute. Sky ere lanean egon da, baina Bradley Wiggins ia bi minutu eta erdira helmugaratu da. Sergio Luis Henao, aldiz, hirugarren izan da, Sagan eta Albasinirengandik hurbil, lau hilabetez geldituta egon ostean.

Peter Saganen bederatzigarren garaipena da Suitzako Itzulian. Frank Schleck (Trek) eta Domenico Pozzovivok (Ag2r) lasterketa utzi dute.

3. ETAPAKO LASTERKETA

</p>


Gaztetxea laster zabalduko dute

Datozen asteetan Gaztetxea berriro zabaltzeko asmoa dute gazte asanbladako kideek. Aurrerantzean, lagun talde bat arduratuko da lokalaren jardunaz.

Iazko apiriletik itxita egon da gaztetxea. Gazteen euren arteko konpondu ezinak zirela eta ixti zuten.

Seguruena, otsailean zabalduko dute gaztetxea; orain, mahaiak, aulkiak eta horrelakoak batzen dihardute; egubakoitzerako, urtarrilak 20, deialdia egin diete herritarrei, material hori laga dezaten traste zaharrak lagatzen diren tokietan, 19:00etatik 20:00etara.


Udalekuetarako matrikula-epea zabalik

Soraluzeko Udalak eta Kukumixo Aisitaldeak antolatzen dituzten udalekuak uztailaren 6tik 17ra burutuko dira aurten; segurtasun- eta higiene-neurri bereziak ezarriko dira.

COVID-19ak eragindako krisiak erabakia azken unera arte atzeratu badu ere, azkenean udalekuak antolatzea erabaki dute antolatzaileek, segurtasun eta higiene protokolo bereziekin bada ere.

Noiz

Udalekuak uztailaren 6tik 17ra egingo dira, astelehenetik ostiralera.

Bi asteko edo aste bakarreko udalekuak aukeratu daitezke.

Norentzat

Udalekuetan 2008 eta 2013 urteen artean jaiotako neska-mutilek hartu ahal izango dute parte, biak barne.

Aurten 4 eta 5 urteko haurrek ez dute parte hartzeko aukerarik izango, ezarri beharreko segurtasun eta higiene neurriak asko zailtzen baitute adin horretako haurren jardun-dinamika egokia.

Ordutegia

Astelehenetik ostegunera: 10:00-13:00.

Ostiralak: 10:00-17:00.

Izen-ematea

Udalekuetan izena emateko epea ekainaren 15ean hasi eta ekainaren 19an amaituko da, biak barne. Matrikula online egiteko aukera igandera arte luzatuko da.

Izen-emateko bi modu daude:

Online

Ondorengo helbidean: https://www.soraluze.eus/eu/tramiteak/izen-emateak

(*) Hobariren bat eskatu nahi bada, matrikula-modu presentziala erabili behar da.

Presentziala

Udaletxeko harrera-bulegoan egin beharko da, goizeko 9etatik 2ak arte.

Izena ematerakoan ondorengo agiriak aurkeztu beharko dira:

- Izen-emate orria. (Hemen eskuratu daiteke)

- Abonu-agiria. (ES03 3035 000493 0040900023 Laboral Kutxa)

- Osasun txartelaren fotokopia.

Kuotak

Arrunta:

Bi aste 60 euro.

Aste bat 30 euro.

Familia bereko matrikula bat baino gehiago:

Bi aste 45 euro.

Aste bat 22,5 euro.

Hobariak:

Udaleko Haurren eta Gazteen Batzordeak hainbat hobari eskainiko ditu, haurren jolaserako eskubidea bermatu eta, egoera ekonomikoa gora behera, haur guztiek aisialdiko eskaintzaz gozatu ahal izan dezaten.

Familia ugarientzako hobariak: Matrikula prezioaren %50-%90 arteko hobaria.

Zailtasun ekonomikoak dituzten familientzako hobariak: Matrikula prezioaren %100eko hobaria.

(*) Hobariak jaso nahi dituenak udalean kontsulta ditzake baldintzak.

Segurtasun neurriak

Matrikula egin ondoren, gurasoek banakako zein taldeko segurtasun-neurriei buruzko informazio guztia jasoko dute, bai eta erantzukizun-adierazpen bat ere, nahitaez sinatu beharrekoa.

Hauek dira neurri garrantzitsuenak:

Gehienez ere 10 haurreko taldeak, beste taldeetako haurrekin kontakturik izan ezin dutenak.

Talde bakoitza aurrez definitutako kokaleku batean bilduko da, eta bertan, lehenik eta behin, taldekide guztiei tenperatura hartuko zaie.

Jarduera guztiak udalerrian bertan egingo dira.

Maskara erabiltzea eta eskuak maiz garbitzea nahitaezkoa izango da, bai haurrentzat bai monitoreentzat, jarduera osoan zehar.

Pertsonen arteko distantzia 2 metrokoa izango da, eta kontaktu fisikoa ahal den neurrian mugatu beharko da.

Informazio gehiago miren@pilpilean.eus eta 943751304 eta 635707232 telefono-zenbakietan.


Gabonetako jolas-parkean, aukera ugari gaztetxoentzat

Azken urteotan moduan, Gabonetako jolas-parkea zabalduko dute Eskoriatzako Manuel Muñoz kiroldegian. Astelehenean, abenduaren 26an, igerilekuan puzgarriak izango dira eta martitzenean eta eguaztenean jolas-parkea egongo da zabalik kiroldegian.

Astelehenean, abenduaren 26an, igerilekuan puzgarriak izango dira 17:00etatik 20:00etara bitartean. Bazkide direnek bi euro ordaindu beharko dute bertara sartzeko eta bazkide ez direnek, berriz, hiru euro. Horrez gain, martitzenean eta eguaztenean 11:00etatik 13:00etara eta 17:00etatik 20:00etara jolas-parkea egongo da zabalik Manuel Muñoz kiroldegian.

Bonoak eskuragarri

Igerilekuko puzgarrietara eta bi egunetan parkera joan nahi duenak hamar euroko bonua lortu dezake. Bestalde, egun baterako bonuak bost euro balioko du.

Parkean: puzgarriak, tailerrak, ohe elastikoak, Wii eta Xbox kontsolak… egongo dira. Hainbat begirale izango dira bertan, baina Udalak gurasoei eta laguntzaileei eskatzen die taberna inguruan edo harmailetan egoteko. Horrela, begiraleen lana errazteko eta parkean umeek leku handiagoa izan dezaten.


Domench eta Azpilikuetaren 90.000 diapositiba jaso ditu Nafarroako Artxiboak

1975 eta 2010 artean egindako argazkiak dira Artxiboari eman dizkiotenak. Herrera kontseilariaren hitzetan, funts hori azken lau hamarraldietako Nafarroako gizartearen argazki-albuma da.

Nafarroako Errege Artxibo Orokorrak 90.000 diapositibek osatutako dohaintza baliotsu bat jaso du; 1975 eta 2010 artean José María Domench-ek eta Luis Azpilikuetak egindakoak dira, azken 30 urteotan Nafarroako argitaletxe-munduan ezinbestekoa izan den bikoteak egindakoak, hain zuzen, eta bertan Nafarroako gai orokorrak jasotzen dira, batez ere: udalerriak, natura, sanferminak, gastronomia… Kulturako kontseilari Ana Herrerak profesional horiei publikoki eskerrak eman dizkie erakutsitako eskuzabaltasunagatik, eta bildumaren ezaugarriak aurkeztu ditu; azken lau hamarraldietako Nafarroako gizartearen argazki-album bat dela esan du.

José María Domench-ek (Atarrabia, 1948ko uztailak 20) eta Luis Azpilikueta Solak (Iruña, 1944ko abuztuak 31) 1968an ekin zioten bere jarduera profesionalari Salvat S. A. Ediciones argitaletxean, eta argitaletxe horretako argitalpen espezializatuetan buru belarri aritu ziren lanean. Lankidetza sendo bat errotu zuten han eta, hala, Salvat utzi eta 1989an elkarrekin ibilbide bati heldu zioten. Urte hartan sortu zuten Sahats Servicios Editoriales argitaletxea eta, haren bidez, liburuen nahiz liburuxken argitalpenean espezializatu ziren, eta 2000. urtean Arrako Ediciones sortu zuten, turismoko gida eta ibilbideei buruzko argitaletxea.

Beraien ibilbide profesionalean hainbat argitaletxetan egindako lankidetzak azpimarratu behar dira, Anaya Touring, Editorial Everest, El País Aguilar edo Santillanarekin, esaterako, eta horren emaitza izan ziren Nafarroa, Errioxa eta EAEri buruzko gidak.

Tokiko prentsarekin ere proiektu asko egin zituzten, Navarra Hoy adibidez, eta Diario de Navarra egunkariarekin bereziki –zenbait bildumarekin, haien artean Biblioteca Básica de Navarra, Historia de Navarra, Geografía de Navarra, Etnografía de Navarra, Vocabulario Navarro, eta abar– eta baita Diario de Noticias egunkariarekin ere–Recorridos por la Gastronomía Navarra–.

Nafarroako Aurrezki Kutxarako egindako beraien lanak oso ezagunak dira –La Cocina Popular Navarra– edo Etor-Ostoa argitaletxerako egindakoak –Hiri Buruak, Iruña edo Baionari buruz-. Nafarroako Gobernuarekin egindako elkarlanen artean, ondorengo monografiak azpimarratu behar dira: Parque Natural de Urbasa eta Andía, Bardenas Reales, Bértiz y Navarra en la mano.

Argazki-bilduma horrekin, Nafarroako Errege Artxibo Orokorraren funts dokumental berri bat sortu da, eta erakunde horrek zainduko du hemendik aurrera. Dohaintzaren helburua Nafarroako Ondare Dokumentalaren kontserbazioan laguntzea da, haren zabalkundea sustatzea eta ikerketa suspertzea; hala, funtsaren artxibo-tratamendua egingo da herritarren eskura jarri ahal izateko. Horretarako, funts hori digitalizatzeko proiektu bat hasiko da Nafarroako Errege Artxibo Orokorrean kalitate handiko kontsultarako kopiak sortzeko asmoz.

2015eko azken egunean onartu zen Jose María Domench eta Luis Azpilicketaren argazki-funtseko 90.000 diapositiba Artxibo Orokorrari dohaintzan ematea, ustiapen-eskubideak guztiak barne. Domench-ek eta Azpilikuetak azken 30 urteotan Nafarroako argitaletxe-munduan ezinbestekoa izan den bikotea osatzen dute (Nafarroako gai orokorrei buruz).

Domench-ek azaldu duenez, funts honi esker, azken 40 urteotan etxebizitzek, paisaiek, ohiturek eta herritarrek izandako bilakaera ikus daiteke.

Erantsi du ere, Azpilikuetak eta berak Nafarroako erakunde eta herriari urte hauetan guztietan egindako lana itzuli nahi diela.


Isiltasun asko

Hiltzea gaizki dago», esan zion Iñigo Urkulluk herenegun ETB2ko eztabaidan Miren Larrioni. Espero zitekeen hitzartzea izan zen lehendakariarena, sendo agertu baitzen egun batzuk lehenago ETB1eko eztabaidan ere. Herenegun, ordea, gidoian ez zegoen zerbait gertatu zen aurretik platoan, Pili Zabala eta Alfonso Alonsoren arteko isilunea, eta horrek jokoz kanpo utzi zuen Urkulluren estrategia. Alonso bera ere konturatu zen une horretan esan behar zuena esateko zuen zailtasunaz, baina inork ez zion eskatu berari errepikatzeko GAL estatu terrorismoa izan zela. Urkulluk badaki funtzionarioen gehiegikeria komisarietako torturak direla, presoei eta horien senideei espetxean eta espetxera bidean ematen zaien tratua, Auzitegi Nazionalak agindu dituen hainbat polizia operazio. Urkulluk badaki estatu terrorismoak hil zuela Joxi Zabala, baina galdera Larrionentzat zuen gordea. «Hiltzea gaizki dago?», itaundu zezakeen Mendia ere. Edo bere buruari galdetu ea hiltzea zenbateraino dagoen gaizki ertzain batek pilotakada batez herriko taberna baten aurrean dagoen gaztea jotzen duenean. Isiltasun asko daude.

Zuzendu du bere hanka sartzea biharamunean Alonsok. Hala eskatu zion Zabalak aurretik. «Lagunduko zaitut», esan dio PPkoak, amultsu. Pili Zabalak gogoratu duen moduan, ordea, hitzak baino gehiago ikusmira zabalagoa behar du herri honek bizikidetzan aurrera egiteko, baita kanpainan ere, eta ez eztabaida interesatuak.


Ataunen ‘Nondik’ aldizkariaren 39. zenbakia atera dute

ATAUN // Atauniker kultur elkarteak aste honetan argitaratu du Nondik 39. Aurtengo zazpigarrena da. Erreportaje ugari ditu, 28 orrialdetan. Urtean gertatutako nabarmenenak, aspaldiko kontuak edo gaur egungo ekimenak errepasatu dituzte. Etxe guztietara banatuko dute, eta PDFa jaits daiteke.


Gizon bat atxilotu dute Irunen, beste bati arma zuri batekin eraso egitegatik

47 urteko gizon bat atxilotu zuten ostegunean Irunen, beste bati arma zuri batekin eraso eta herio mehatxua egitea leporatuta. Erasoa ostegunean izan zen, Irungo epaitegien kanpoaldean. Gizon batek bertan babesa bilatu zuela azaldu du Segurtasun sailak, kanpoan herio mehatxua eta labankada bat jaso baitzuen atxilotutako gizonaren aldetik.

Epaitegian bertan identifikatu zuten ertzainek erasotzailea. Labana atzeman zioten soinean. Egunean bertan epailearen esku utzi zuten.


Iritzia: Langileen komeriak

Lohizune Amatria

Kalera irtengo gara berriz ere bihar. Beste behin ere, lan duinen alde, lanpostuen alde eta kaleratze eta injustizien kontra. Enpresa multinazional batek egin du oraingoan erasoa; eta bete-betean jo du gure etxeko atea. Gurea, eta beste askorena. 250 familiarena, zehazki.

Baina ez omen da garai txarra oraingoa, diotenez. 2008tik askok eta askok sufritu dugun krisialdia gainditzen ari gara. Zorionekoak gu. Datu makroekonomikoek eta asko ulertzen ez ditudan beste zenbait datuk diote hori. Datu horiek gure etxeetan dagoen egoeraz hitz egingo balute bezala jasotzen ditugu guk, gainera (zoritxarrekoak gu). 2015ean joera aldaketa bat sumatu omen da. Aurreko urteekin alderatuz, gero eta langile gehiago kontratatzen dituzte enpresek. Baina nahikoa ote? Nolakoak dira kontratu horiek?

Egoera onera doala sinetsi, eta eroso zaudenean egiten ohi du eraso arerioak; eta hala gertatu da oraingoan ere. Kolokan dago TRWk Iruñean duen lantegia. Baina kaleratzeak “derrigorrezkoak” omen dira. Zeinentzat?, galdegiten diot neure buruari. Enpresari handien poltsikoa are eta gehiago betetzeko? Lantegiaren etorkizuna ziurtatze aldera 250 langile kaleratu behar dituela esan du zuzendaritzak. Eta bada datu okerrago bat ere: ez dira 250 behargin bakarrik arriskuan; zuzendaritzak 2018ra arte baizik ez die lana bermatu beste 370ei. Enpresa da arriskuan, langileak eta atzean dauden familia guztiak.

Elkartasunik beroena bidali nahiko nieke TRWko langile guztiei; ezagutzen eta ezagutzen ez ditudanei. Baina ez horiei bakarrik, tamalez hau ez baita izan azken asteotan jasan dugun eraso bakarra. Buñuelgo General Electric enpesa itxiko dutela iragarri zuten orain gutxi. Etxeko gastuei aurre egiteko beste irabaziko ez duten beste ehun bat familia izanen dira Nafarroan, krisialditik irteten ari garen arren. Noren kontura ari da ekonomia gora?

Langileen ikuspuntutik galdutako gudua dela pentsa daiteke. Baina ez dut uste horrela denik. Enpresen etorkizuna edozein dela, langileek erakutsi diguten duintasuna nabarmendu nahi dut. Lehen egunetik gelditu egin zituzten makinak, esaterako, TRWn. Kalera irten dira. Oihukatu dute “iruzur galanta” dela enpresaren arrazoibidea. Nahiz eta enpresak bidalitako eskutitzean grebarik ez egiteko eskakizuna (mehatxua) jaso.

Hainbat egunetarako stocka du enpresak, eta etsigarria izan da ziurrenik askorentzat xehetasun hori. Baina ez da borroka egiteari uzteko aitzakia izan. 24 orduko geldialdi batekin hasi zuten bidea, eta berdin egin dute astearte honetan ere. Kaleratzeak salatzeko, lau orduko lanuzteak egin dituzte; baita hainbat bilera ere. Fabrika geldirik utzi dute zenbait orduz; baina ez dira geldirik egon. Bihar ere, lan gatazka bizirik dela erakutsiko dute Iruñean egingo duten manifestazioan.


Bilera orokorra gaur

Gaur izango da Olinpiadetako bilera orokorra, 19:30etan Gaztetxean. Larunbatean da Olinpiaden itxiera.


Gobernuak ez du EBren araudia hizkuntza koofizialetara itzultzen

Honenbestez, Exekutibo zentralak ez du bere konpromisoa bete, izan ere, EBren araudia hizkuntza koofizialetara itzultzea adostu zuen Europako erakundeekin.

Europako Ganberak eta Espainiak 2006an sinatutako akordioaren arabera, Europako Parlamentuaren webguneak link bat izan behar zuen EBren araudi osoa hizkuntza koofizialetan ikusgai izateko. Araudia itzultzeko ardura Espainiako Gobernuak zuen, baita atari ofizial batean argitaratzeko eta Parlamentuari esteka jakinarazteko ardura ere.

Akordioaren arabera, herritarrek Parlamentuarekin hizkuntza koofizialetan harremanetan jartzeko aukera dute, eta baita erantzuna hizkuntza horietan jasotzeko ere. 2009an 32 eskakizun katalanean jaso zituen Europako Parlamentuak, eta bost 2010ean. Orain arte ez dute gainerako hizkuntza koofizialetan komunikaziorik jaso, Parlamentuko presidenteak azaldu duenez.

Bestalde, osoko bilkuretan edo batzordeetan eurodiputatuek hizkuntza koofizialetan hitz egiteko aukera izatea ukatu du berriro Buzekek.


Nafarroako gazteluetan barnako bidaia Game of Thrones telesailaren musikak lagunduta

Suakai musikari profesionalen enpresa nafarraren azken ekoizpen honek milaka ikustaldi izan ditu Inerneten.

Artaxoako zerkoa, Amaiurko gaztelua, Kortesekoa, Xabierkoa, Martzillakoa, Santakarakoa, Erriberriko Errege Jauregia, San Bartolome gotorlekua, Tibalt II.ren gaztelua, Uxueko eliza gotortua eta Bianako monumentu multzoa dira bideo honetan ikusi ahal izanen ditugun eraikin historikoak.

Game of Thrones (Tronoen lehia) telesail ospetsuko musikaz lagundurik ageri dira hemen irudiak. Musikajoleak dira Claudia Osés (biolina) Maddi Arana (biolina), Iván Carmona (biolontxeloa), Yeray Carmona (gitarra), Igor Arostegi (perkusioa), Daniel Domínguez (perkusioa), Ainhoa Portu (perkusioa).

Sukai enpresa duela urte bete inguru sortu zuten bertako musikari batzuk Claudia Osés, Igor Arostegi, Iván Carmona, Aitor Urquiza eta Fernando Salinas. Gaur egun 40 musikari inguru biltzen ditu plataforma honek.


Aldarrikapenean denak ados, harturiko bidean ez

Urtarrilaren 30ean egingo den greba orokorraren inguruan dauden desadostasunez aritu dira Xabier Isasa, Pentsiodunak Martxan elkartekoa, eta Joxe Agustin Arrieta, Aguijupen elkartekoa.

Greba orokorraren atarian, alderdi politikoen eta sindikatuen artean ez ezik, eztabaida pentsiodunen artean ere sortu da. Mugimenduak elkartasuna izan behar duela oinarri ados daude Xabier Isasa Pentsiodunak Martxan elkarteko kidea eta Joxe Agustin Arrieta Aguijupen elkartekoa. Arrietak ordea, pentsiodunen aldarrikapenean elementu berriak sartu direla adierazi du 'Faktoria'n: sindikatuak.

Mugimendua sindikalgintzatik eta politikatik at egon behar duela uste du Arrietak; ez ordea Isasak. Pentsiodunak Martxan elkarteak uste du gizarte osoaren arazoa dela eta ez da sindikatuen beldur agertu. Eragile sozialen eta sindikalen laguntzak zuzenean eragin dezaketela pentsioen mugimenduan uste du Isasak, eta beraz kontuan izateko perspektibak direla.

Oinarrizko eskakizunetan adostasuna agertu dute biek ala biek. Besteak beste, 1.080 euroko gutxieneko errenta bateratua eskatu dute, baita pentsioak KPIaren arabera moldatzea eta alargunen pentsioa % 100ekoa izatea ere.

Urtarrilaren 30an egingo den greba orokorrarekin bat etorri ez arren, "zubiak ez puskatzea" beharrezkotzat jo du Arrietak. Gaineratu du greba ondorenean ikusi beharko dela hemendik aurrerako ibilbidea, baina ez duela pentsiodunen artean harremana hozterik nahi. Isasak mobilizazio berria "urrats berria" dela aldarrikatu du ergaile sozialekin bat eginez, eta errealitate guztia hartu behar dela kontuan esan du. Grebara joan edo ez, pentsiodunek zubigintzan jarraitu behar dutela berretsi dute.


Hodeiak eta euria arratsalderako, ostegun honetan EAEn

Gaurko giro nahasia izango dugu bueltan. Horrela, hodeiak izango dira zeruan eta litekeena da arratsalde aldera euria egitea. Hala ere, tenperaturak 22º-ren bueltan ibiliko dira.

Euskalmet Euskal Meteorologia Agentziaren arabera, giro nahasia espero dugu gaurko EAEn. Hodeiak eta ostarteak izango ditugu protagonista eta litekeena da egunaren bigarren partean, barnealdean bereziki, zaparradak botatzea.

Hego-haizeak joko du gaur ere eta haizea zakarra izango da kostaldean eta mendi-zonaldeetan. Tenperaturak atseginak mantenduko dira: 22º maximoak, eta 12-16º minimoak.


Urteko azken udalbatzarra ostegunean

Gaztematika erakundearteko sarea eta Atsobakar lur eremua izango dituzte hizpide udal ordezkariek, udalbatzaren 2019ko azken osoko bilkurak.

Ohi baino lehenago dator urteko azken udalbatzarra. Izatez azken ostegunean, hilaren 26an egokituko litzateke baina astebete aurreratzea erabaki dute. Ostegun honetan bertan izango da, abenduaren 19an 18:00etan Usurbilgo Udaleko udalbatza aretoan. Hemen duzue udal ordezkariek jorratuko duten gai zerrenda, Udaletik NOAUA!ra helarazi dutena:

URTEKO AZKEN UDALBATZARRA

Eguna: abenduak 19, osteguna.

Ordua: 18:00.

Tokia: Usurbilgo udaleko udalbatza aretoa.

Deitzailea: Usurbilgo Udala.

Gai zerrenda:

1.- 2019/10/31ko ohiko bilkurako aktaren onespena.

2.- Alkatetzako dekretu hauen berri ematea: 2019ko azaroaren 25etik abenduaren 13ra (2019/1005-2019/1061).

3.- Gipuzkoako Lurralde Historikoko Haur eta Gazteen Sustapenerako Erakundearteko Sareari (Gaztematika) atxikimendua.

4.- HAASetako A-108 (Atsobakar) Eremuko HEU 108.4 eta HEU 108.5 exekuzio unitateetako eta alboko espazio publikoaren Antolamendu Xehatuaren aldaketa. Hasierako onespenari tartekatutako alegazioa erantzutea eta aldaketa behin betikoz onartzea.

5.- Galdera-eskaerak.

2020ko ordenantza fiskalak, behin betiko onartuak

Urte berrirako ordenantza fiskalak eta egutegia bera behin betiko onartu ditu Usurbilgo Udalak, astelehen honetako (abenduak 16) Gipuzkoako Aldizkari Ofizialak berri eman duenez. "Arauzko informazio publikoko epea amaitu eta erreklamaziorik jaso ez denez, behin betirako onartu dira 2020ko urtarrilaren 1etik aurrerako eraginez, zerga, tasa, prezio publiko, kontribuzio berezi eta zerga kudeaketaren ordenantza fiskalean eginiko aldaketak". Gogoan izan, nagusiki Kontsumorako Prezioen Indizea (KPI) aplikatuta eguneratuko ditu Usurbilgo Udalak, 2020ko zerga ordenantzak.


Kontzertua, bihar

Musika gaua antolatu dute bihar Leokan, Soupkandja reggae band afro basque country taldearekin, 22:00etan. Taldekide ia guztiak hernaniarrak dira. Kolaborazioa izango da, eta 3 euro kobratuko dituzte.


Kateatutako negoziazioak

Hilaren 29an bozkatuko dute dibortzioaren B plana Komunen Ganberan. Irteera data atzeratzeko, oposizioaren eta lehen ministroaren arteko akordio bat exijitu du EBk. Corbyn ez da Mayrekin bildu


Eragileek biharko manifestaziora joateko dei egin dute

Juanito Dorronsoro bertsolaritzan aditua, Zumaiako ikastetxeetako ordezkariak, Zarauzko Ikastolako ordezkariak, Zumaiako euskara teknikaria (Xabier Azkue), AEK-ko kideak eta EHEko kideak (Argazkilaria: Juan Luis Romatet)

“Euskaraz bizi nahi duen multzo handia dagoela erakusteko”, bihar Donostian egingo den manifestaziora joatera deitu dituzte Urola Kostako euskalgintzako hainbat eragilek eta herritarrek. Kontseiluak deituta, 17:00etan abiatuko da Anoeta estadiotik, Euskaraz bizi nahi dugu lelopean.

Pasa den larunbatean Araba, Bizkaia eta Gipuzkoako Euskararen Legearen 30. urteurrena izan zen. Lege horrek euskararen normalizazioa duela helburu adierazi zuten eragileok prentsaurreko baten bidez, baina «hutsune asko» daudela alor horretan. «Euskal Herrian ezin gara euskaraz bizi», nabarmendu zuten, eta hori argudiatzeko hamaika arrazoi eman: administrazioek erdaraz funtzionatzen dute, euskararen arnasguneak ez dira babesten eta euskalduntzeko baliadeak urriegiak dira, besteak beste. Hortaz, «ezinbestekotzat» jo dute euskara eta hitzkuntza komunitatea indartzea, eta horretarako baldintzak aldatzea, hau da, «euskararen berezko lurraldean bizi eta lan egiten dugun guztiok euskara ezagutzea». Jakitea «ez da nahikoa», ordea; erabiltzeko aukera izatea ere beharrezkoa da: «Instituzioek bertatik bertara eta kanpo esku hartzerik gabeko hizkuntza politika burujabeak sortu eta aplikatu behar dituzte, euskarari lehentasuna emango diotenak. Kontseiluaren Hizkuntza Politika Eragingarria bada hori lortzeko tresna egokia».


«Boleibolean jokatzeari uztean, hona itzuli eta talde bat mailaz igo nahiko nuke»

Esther Lopezek (1974, Hernani) 14 urterekin Hernaniko Boleibol taldean jokatzen hasi zenetik, ez du besterik egin nahi izan. Boleibola da bere bizitza. 2002-2003 denboraldian, Tenerifeko Marichal taldera joan zen eta han txapelketa eta titulu garrantzit


HARA! Edurne Epelde zarauztarra 'Kontu bete poltsa' ikus-entzunezkoan hizlari lanetan

Sare Herritarra Elkarteak emakumea eta espetxearen inguruan osatutako ikus-entzunezkoa da 'Kontu bete poltsa'. Lanean jorratzen da espetxean erreproduzitzen den sistema patriarkalak duen eragina bertan preso dauden emakumeengan zein kanpoan diren senide eta lagunengan.

Beste hainbat emakumerenen artean, Edurne Epelde zarauztarraren testigantzak jaso dituzte Sareko kideek. Hemen dago ikusgai ikus-entzunezkoaren trailerra.


Azkoitiko Martirietarako errepidea itxiko dute bi egunez

Hurrengo astelehen eta asteartean Azkoitiko Martirieta auzorako errepidea itxita egongo da, Gipuzkoako Foru Aldundiak errepidea asfaltatzeko lanak egingo dituelako. Auzotarrek, beraz, Rezola eremutik gora dagoen ordezko bidetik ibili beharko dute auzora joan-etorriak egiteko.


100 urtera ailegatzeagatik zoriondu dute Pilar Blanco

Pilar Blanco Fernandezek 100 urte bete zituen eguaztenean. Joxe Miel Barandiaran egoitzan ekitaldi xumea egin zuten hori ospatzeko; gainera, adin horretara heltzen den lehenengo egoiliarra da.

Udalaren izenean Mari Jose Balier alkateordeak eta Gizarte Ekintzako teknikariak zoriondu zuten. Lore sorta oparitu zioten, eta senitarteko batek trikitixa pieza bat eskaini zion. Gernika-Lumon jaio zen Blanco, baina Durangon bizi da aspalditik.


Aitor Ormazabal, pilotalekutik telebistara

Aitor Ormazabal ‘Artzaia’ 19 urteko billabonatarra, ETB eskaintzen hasi den ‘Gu ta gutarrak’ saioko partehartzaileetako bat da. Gustura dabil kameren aurrean.

Gu ta gutarrak’ ETBko saio berrirako deialdia egin zutenean, Aitorrek ez zuen hasiera batean izena emateko inolako asmorik. Guztia kasualitatea izan dela azaldu du, “koadrilako lagun bat kotxez casting-era eramatera joan nintzen eta azkenean neroni ere casting-ean parte hartzera animatu. Bat-bateko erabakia izan zen eta inondik ere ez nuen aukeratuko nindutenik espero”. ‘Gu ta gutarrak’ saioaren helburu nagusia Euskal Herriko koadrilarik jatorrena aurkitzea da eta horretarako, bi taldetan banatuta, hamabi lagun ari dira parte hartzen; sei neska eta sei mutil. “Bi asteburuz behin Morgako (Bizkaia) aterpetxe batera joaten gara eta ekintza ezberdinak egiten ditugu han: surfa, dantzaldiak… Asteburuko irudiekin eta beste hainbat gairekin debateak grabatzen ditugu gero Miramongo estudioetan”. Platoan hainbat jolas eta proba ere egiten dituzte eta koadrilan harreman gutxien duten kideak kanporatzen dituzte tartean, berriei lekua egiteko. Esperientzia oso ona izaten ari da Aitorrentzat, “hasieran arraro samar sentitzen nintzen, baina behin martxa hartutakoan, nire buruarekin konfiantza hartu dut eta dagoeneko ia ez naiz konturatzen kamera dagoenik ere. Gero eta askeago sentitzen naiz, etxean bezala ia. Ezagutzen nautenek natural ikusten nautela diote eta horixe da helburua: zaren bezalakoa agertzea”.

Naturaltasunari pisua

Hasiberria da ETBko ‘Gu ta gutarrak’ saioa eta hasierak zailak izaten badira ere, audientzi maila onarekin abiatu dela dirudi. Programak beste telebista kate batzuetan egiten diren hainbat reality eta gazteen arteko elkarrizketa eta jolas saioekin antzekotasuna baduen arren, garbiagoa dela uste du Aitorrek, “beste programa batzuetan sexuak edota alkoholak indarra izan dezaketen bezala, hemen harreman sanoak bilatu nahi dira. Egia da partehartzaileen artean bikoteak egiten ahalegintzen direla saioko kideak eta guk zer edo zer konta dezagun, baino naturaltasunari ematen zaio pisurik gehien”. Abendu bukaerara arte behintzat abian izango da Julen Telleria tolosarrak gidatzen duen programa, audientzien arabera, aurrera jarraitzeko aukerarekin. Astelehenetik ostegunera gauero ETB1en ikus daiteke 21:25etik 22:25era. “Ostegun eta ostiral goizetan grabatzen ditugu platoko saioak, bi goizak oso-osorik igarotzen ditugu Miramongo estudioetan”. Bai Miramonen nola Morgako aterpetxean lasai aurkitzen da Aitor, “hasieran urduri joaten nintzen asteburuak pasatzera, baina berehala ireki ginen taldekide guztiak eta produktorako kideekin ere primeran moldatzen gara. Platoan ere ohitu gara dagoeneko. Prestaketak eta gero, zein lekutan eseri esaten digute eta proposatzen dituzten gaiei erantzun behar izaten diegu, guk aurrez gaiak ezagutu gabe”. Esperientziatik gehien gustatu zaiona, “saioan jende sanoa lanean ari dela ikustea eta oso giro onean ari garela”. Zailena, berriz, ikasketak eta grabazio orduak uztartzea egin zaio. Telebistako aurpegi ezagun izatea nola bizi duen galdetuta, “normal-normal”, erantzun du. “Zer moduz nabilen galdetzen didate batzuek kalean, nik oso natural bizi dut egoera. Telebistan parte hartzea ez da beste munduko gauza”, dio.

Kirol irakasle

Txiki-txikitatik pilotan jolasten du Aitorrek eta haurren pilota irakasle gisa ere aritzen da Zizurkil Goiko Ziotza elkartean. Era berean, goi mailako kirol modulua ikasten ari da Donostian, “izugarri gustatzen zait kirola; bai praktikatzea, bai irakastea eta baita ikustea ere. Asko gustatuko litzaidake kirol irakasle izatea, baina gaur ez dago aukeratzerik: dagoenean egin behar da lan”. Egun, aitari tabernan laguntzen ere aritzen da arrebarekin batera. Telebistan jarraituko ote lukeen galdetuta, baietz erantzun du, “eroso sentitzen naiz kameren aurrean eta aukera sortuz gero, ez nuke ezezkorik esango. Hala ere bigarren mailan dago aukera hori”.


160 zibiletik gora hil dituzte Sirian, azken hiru egunetan

Siriako Giza Eskubideen Behatokiak salatu duenez, Errusiako eta Siriako hegazkinek egindako bonbardaketatan hil dira.

Gutxienez 164 zibil hil dituzte azken 72 orduotan Sirian -tartean, 43 adin txikiko eta 25 emakume- Errusiako eta Siriako erregimenaren hegazkinek Raqqa eta Deir al Zur probintzietan egindako bonbardaketatan, Siriako Giza Eskubideen Behatokiak salatu duenez.

Gobernuz kanpoko erakundeak "sarraskitzat" jo ditu hilaren 21a eta igande egunsentia bitartean Raqqa eta Deir al Zur probintzietan egindako bonbardaketak.

Biktima gehienak Jasham hirian zenbatu dituzte: 63 guztira (tartean, 9 adin txikiko). Tabia Yazira eta Al Bulail hirietan eta Deir al Zurretik mendebaldera dauden beste hainbat herriguneetan 55 pertsona hil dituzte, 18 haur eta 9 emakume barne.

Duela astebete, Estatu Islamikoak Deir al Zur hiriaren inguruetan erasoa hasi zuen Siriako erregimenaren kontrolpean dagoen lurraldea bereganatzen saiatzeko. Horri erantzuteko egin ei dituzte Errusiak eta Siriako erregimenak aire eraso horiek.

Estatu Islamikoak Sirian duen feudo nagusienetako batean, Raqqan, 46 zibil hil dituzte; 16 haur eta 13 emakume tartean.

Urtarrilaren 25ean hastekoak dira Siriari buruzko bake elkarrizketak Genevan. Dena den, litekeena da hitzordu hori atzeratzea; izan ere, oraindik ez dute adostu Siriako oposizioko ordezkariak zein izango diren.


Uharten beilatoki bat eraikitzearen kontra sinadurak biltzen hasi dira herritarrak

Herriko Alde Zaharrean eraiki nahi du enpresak gaubeila, eta inguruko auzokoak ez daude ados.

Miravalles eta Virgen Blanca kaleen artean beilatoki bat jarri nahi du Izarra Nabarra enpresak Uharten. Proiektua, gainera, lehen fasean dago jada.

Bizilagunak enteratu, eta kontra azaldu dira. Ez dute Alde Zaharrean beilatokirik nahi, etxetik atera eta hor bertan. Udalari eskatu diote udal ordenantza alda dezan, halako eraikuntzak ez baimentzeko. Bide horretan, sinadura bilketari ekin diote.

Udalak ere uste du Alde Zaharra ez dela toki "egokiena", baina beilatokia "araututako ekintza da, eta prozesu administratiboak aurrera ateratzen ari da". Nolanahi ere, "dauden aukeren artean" Uharteko beste zonalde batean jartzea begi onez ikusten du.


Iranen emakume bat harrikatua hil dezakete ustezko adulterioagatik

Ostiralean eta larunbatean hainbat elkarretaratze egingo dituzte Iraneko enbaxaden aurrean Londresen eta beste hiriburu batzuetan.

Hainbat gobernuk eta giza eskubideen aldeko elkartek bihozberatasuna eskatu dute harrikatuta hil daitekeen Irango emakume batentzat, The Times egunkariak jakinarazi duenez. Antza denez, emakumea senarra ez den beste gizon batekin sexu harremanak izan zituen eta Gobernuak harrikatuta hiltzera zigortu du.

43 urteko Sakineh Mohammad Ashtianiren exekuzioak "mundua nazkatuko" lukeela esan du Britainia Handiko Gobernuak. Emakumeak bost urte eman ditu kartzelan eta 99 zartada jaso zituen ustezko delitu horrengatik.

David Hare antzerkigileak; Robert Redford, Emma Thompson eta Juliette Binoche aktoreeK; eta Katherine Hamnett diseinatzaileak, Ashtianiren askapenaren aldeko nazioarteko kanpaina batean parte hartu dute.

Ashtianiren 22 urteko semearen hitzetan, giza eskubideen elkarteei gutun bat bidali die amaren aurkako adulterio akusazioak gaitzesteko eta Irango agintariek bihozberatasun eskakizunak ukatu dituztela azaltzeko.

Alistair Burt Erresuma Batuko idazkariaren arabera, "harrikatzea erdi aroko zigorra da eta egun ez dauka zentzurik"; era beran, "Iranek giza eskubideak ez dituela errespetatzen" esan du.

Ostiralean eta larunbatean hainbat elkarretaratze egingo dituzte Iraneko enbaxaden aurrean Londresen eta beste hiriburu batzuetan.


Euskaraz jardun, jolastu eta gozatu dute Bergaran

Euskaraz bizi nahi dut astea egin dute Bergaran, Euskal Herrian Euskaraz, Ikasle Abertzaleak eta Jardunek antolatuta. Helburua eragile ezberdinen arteko elkarlana bultzatzea zen eta baita euskararen normalizazioari ateak irekitzea ere. Hala, hainbat ekintza egin zituzten.

Dokumentala eta hitzaldia

Joan den asteko martitzenean Izan, egin, eragin izeneko dokumentalaren emanaldia izan zuten gaztetxean. EHEen ibilbidearen gaineko ikus-entzunezkoa da eta batez ere gazte jendea erakarri zuen.

Eguaztenean, bestalde, hitzaldia eskaini zuen Iñaki Martinez de Lunak kultura etxean. Euskaraz bizitzeko ditugun oztopoen gainean jardun zuen eta baita eman beharreko urratsez ere.

Asteburuan, festa giroa

Egubakoitzean bertso afaria izan zuten Agorrosingo tabernan, Jon Maia eta Agin Rezolarekin. Umore onean aritu ziren bertsolariak eta aparteko giroa sortu zuten. 30 lagun inguru elkartu ziren.

Zapatuan, amaitzeko, haurrendako tailerrak egin zituzten Simon Arrieta plazan. Besteak beste, Euskaraz bizi nahi dut leloarekin txapak eta banderak egin zituzten. Gauean, eguna borobiltzeko, kontzertua izan zen gaztetxean.

Donostian jaialdia

Zapatu honetan, hilak 17, Euskaraz bizi eguna egingo da Donostian. Horrenbestez, motorrak berotzea eta jendea hiriburura joatera animatzea ere bazen aste hau antolatzearen helburua. Egun osoko egitaraua antolatu dute: tailerrak, manifestazioa eta kontzertuak, besteak beste.


Oskar Astarloaren entsegua lokatz artean

Gernika Rugby taldean dihardu Oskar Astarloa elorriarrak. Asteburuan, zelai lokaztuan, Ordiziaren kontra Kopako joanekoa irabazi zuten eta berak egin zuen entseguetako bat.

Bizkaia-Gernika Rugby taldean dihardu Oskar Astarloa elorriarrak. Asteburuan, zelai lokaztuan, Ordiziaren kontra Kopako joanekoa irabazi zuten eta berak egin zuen entseguetako bat.

Zapatuan ez zen giro izan Gernikako errugbi zelaian. Euriak eta hotzak lokaztutako zelaian Bizkaia-Gernika eta Ordizia neurtu ziren Errege Kopako finalerdietako joaneko partiduan. Bizkaia-Gernikak 14-12 menderatu zuen Ordizia. Emaitza ona da bizkaitarrentzat, baina hobea izan zitekeen atsedenaldira 14-0 joan zirela kontuan hartuta. Gernikako taldearen entsegu bat Oskar Astarloa elorriarrak lortu zuen. Hona Elorrio Rugby Taldeak facebook-ean sartu duen argazkia, Astarloa entsegua lortzeko unean dagoela.


ORDIZIAN VISA TXARTELA: Martxoko kanpaina

Zorte on!!! !


Mikroak

Mikro deitzen zaio, eta bat-batean txikia egiten da, txiki-txiki bihurtzen dugu. Izan ere, mikro esaten diegu, eta ezdeusak direla adierazten ari gara, axolarik batere gabeak. Nork erreparatzen die ñabardurei? Egia bada, Historian zehar hainbat pentsalarik esan izan duten moduan, hitzek errealitateak adierazteko ez ezik errealitate berriak sortzeko ere balio dutena, hori hala baldin bada, arazo larri bat dugu txikigarriekin. Arazo handi-handi bat.

Begiratu bat izan daiteke, edo telebistako iragarki horretan ikusi duzuna. Esaldi ustez graziosoa izan daiteke, zuri batere graziarik egiten ez dizun komentario bat. Mikromatxismoak, molde bateko nahiz bestekoak izanik ere, egunero pairatzen ditugu emakumeok. Bada, txikikeriak dira jende askorentzat, emakume askorentzat ere bai. Gutxi dira egunero, kalean, lanean, autobusean, etxean, eskolan edo tabernan balizko txikikeriez jabetzen direnak, edo adieraztera ausartzen direnak. Arrazoi asko daude horren atzean, baina nago adierazpide horrek, hau da, txiki-txiki bihurtzeak ez duela batere laguntzen.

Izan ere, mikroa denez, kosta egiten zaigu ikustea, identifikatzea, izen bat jartzea. Nola esango diozu goitik behera biluztu egiten zaituen begirada zikinaren aurrean protesta egiteari? Ez duzu azaltzen asmatzen zergatik berotzen zaizkizun barruak lankideren batek irribarre egiteko esaten dizunean, «irribarre egizu, neska, politago zaude-eta». Zergatik izan behar duzu polita, zergatik dagokizu zuri munduaren edergarri izatea? Nola esaten zaio zama horri guztiari?

Izendatzerik ez duzunez gero, oharkabean pasatzen denez gero, nahastu egingo zara, eta baliteke zeure buruari galdetzea zeu ote zaren, auskalo zergatik, begirada, esaldi eta keinu horiei guztiei azpiak ateratzen alferrik ari dena. Zeurea ote den arazoa, eta ez gizartearena. Bada, bide okerrak helmuga okerretara ematen gaitu beti, eta maiz amildegiaren ertzera.

Neu naiz huts egin zuena, aitortuko du urteetan noizean behingo jipoietara ohitu den emakumeak. Lotsatia naiz, kexatuko da bere burua agertzera ausartzen ez den profesional bikaina. Maite nauelako arduratzen da nitaz, pentsatuko du mutil-lagunak eskuko telefonoko mezuak irakurtzen dizkiola dakien nerabeak.

Genero desberdintasuna esaten diogu horri, baina desoreka eta mendetasuna ere deitu beharko genioke. Nerabe batzuekin proba egin dut aste honetan bertan, eta, neska eta mutilei galdetuta, oso gutxi izan dira jarrera baztertzaile, iraingarri eta dominatzaileak zerrendatzeko gauza izan zirenak. Orobat, barregarriak iruditu zaizkie guraso batzuek azaldu genizkien kezkak.

Errealitate faltsu bat sortzen du mikroak, eta, alegiazko horretan, normalak dira emakume-ama, emakume-objektu, emakume-panpina, emakume-gozagarri, emakume-osagarri, emakume-loreontzi, emakume-erdi, emakume-ardi, emakume-urdanga eta gisa bereko hitz-elkarketa guztiak. Zuzenak eta normalak direla ulertzea beste biderik ez dugu, hala ez balira, oso bestelakoa baitzatekeen guztia. Ez zinateke zeu izango, lotsaren lotsaz, kaleko garbitzaile batek esandako gordinkeria erantzun orduko korrika irten zena. Normala ez balira, hots, aparta edo ezohikoak balira, emakume guztiok zerbait egingo genuke, edo, nahiago bada, zerbait «gehiago» egingo genuke. Normala ez balitz, gizonek ere, gizon guztiek ere, zerbait gehiago egin dezaketela ikusiko lukete. Txikigarriak bere helburua bete du, eta lantzean behin aztoratuko zaituen min txikia anestesiatzen ikasiko duzu.

Kausa-eragina loturak ez du zertan zuzena izan, baina mikromatxismoak, emakumeon kontrako biolentzia gordinenaren atariko sintomak ez ezik, gaixotasuna ere badira bere horretan. Jarrera horiek, begiratu horiek, bazterketa sistematiko hori, bere horretan, bortxa dira, bortxazko egoera onartezinak.

Datorren asteko asteartean puntu morea ikusiko dugu nonahi. Emakumeen kontrako biolentzia salatzea da ikur horren helburu, baita xede berbera duten hamaika ekimenena ere. Egutegiko egun handien egiazko eraginez zalantza asko dudan arren, gaitz erdi urtean behin, sikiera, ustez mikroa den horrek berez duen eragin makroa ikusarazteko balio badu.


Euskarazko aplikazioak: Baduzu

Euskaraz non erosi daitekeen esaten duen aplikazioa, Euskal Herriko 4.000 komertzio baino gehiago azaltzen dira bertan eta euskara mailaren arabera sailkatuta daude. Geolokalizazioari esker, erabiltzailea dagoen lekutik gertuen daudenak azalduko dira lehenengo.

Bertakoari garrantzia emanez, euskaraz kontsumitzeko tokiak azaltzen ditu Android eta iOS sistema eragiletarako eskuragarri dagoen doaneko aplikazio honek.


Mizpirualdeko auzolandegia: adierazpenak

Auzolandegiaren gainean jardun dute Izaskun Labaien zinegotziak eta gazteetako bik.


Alaves-Osasuna partida, bertan behera

Erabakia eguerdian hartu du Figueroa Vazquez neurketako epaileak, talde bietako ordezkariekin batera.

Alaves-Osasuna partida bertan behera geratu da Mendizorrotza futbol-zelaian dauden izotz plaken ondorioz. Neurketa arratsalde honetan jokatzekoa zen (18:00etan).

Eguerdian berdegunea aztertzen izan dira Figueroa Vazquez eta talde bakoitzeko ordezkariak, eta epaileak norgehiagoka bertan behera uztea erabaki du.

Alaveseko langileek elurra kendu dute, baina azpian izotz plakak ageri dira.


Drindots musika taldea ia 40 urteko joa bukatzera doa

LAZKAO // Drindots musika taldea adio esatera doa. Plazetako ibilia utziko duela herenegun arratsaldean esan zuten, Facebooken. 1981eko apirilaren 26an egin zuten lehen kontzertua, Lazkao sorlekuko jaietan. Lau disko atera ditu plaza-taldeak.


Poliziek gaur ere ez dute Udalbiltzako auzipetuen kontrako frogarik aurkeztu

Hamazazpi polizia mintzatu dira gaur Espainiako Auzitegi Nazionalean, eta esan dute 2003ko operazioko gauza zehatzez ez direla gogoratzen

Bihar arratsaldean defentsaren lekukoek deklaratuko dute, eta hurrena hilaren 29an segituko du epaiketak

Gaur ere ez dute Udalbiltza Euskal Herriko udal erakundea ETArekin lotuko lukeen frogarik aurkeztu akusazioen lekukoek. 2003ko operazioan parte hartu zuten hamazazpi polizia izan dira deklaratzen Espainiako Auzitegi Nazionalean -uztailean hamaseik: deklaratu zuten-; operazioko gauza zehatzez ez zirela akordatzen esan eta fiskalak eta herri akusazioaren abokatuak egindako galderak baieztatzera eta duela zazpi urteko atestatuak zioena berrestera mugatu dira. Uztailean mintzatu ziren poliziek gauza bera egin zuten.

Polizien deklarazioen arabera, atxilotuen etxeetan eta Udalbiltzaren egoitzetan nazio instituzioarekin lotutako dokumentazioa atzeman zuten 2003an, eta EHNA agiria tramitatzeko orriak. Udalbiltzako auzipetuek beti esan izan dute euren jarduera denak publikoak eta legezkoak zirela.

Joan den uztailean hasi zen epaiketa eta, abuztuko etenaren ostean, gaur ekin diete ahozko saioei, goizeko hamarrak pasa zirela. Hamabiak aldera bukatu dute. Beste hainbat polizia ez da azaldu auzitegira, oporretan, baja medikuan edo atzerrian daudelakoan, eta haietako askok ez dute deklaratuko. Epaimahaiak bi poliziari deitzeko agindu du, eta hilaren 29rako hitzordua jarri die.

Bihar defentsako lekukoen txanda izango da; 11 lekuko daude deituta, eta 16:30etik aurrera mintzatuko dira. Gero, hilaren 29an segituko du epaiketak, bi polizia haien deklarazioekin eta froga perizialekin -UGT eta CCOO sindikatuek ordurako greba orokor deialdia egina dute, eta ikusi egin behar Udalbiltzaren epaiketako saiorik izango den orduan-. Epaimahaiak hilaren 30erako eta urriaren 1erako ere jarri ditu saioak.

Fiskaltza eta Dignidad y Justicia akusazioek ETAko kide izatea eta honi laguntza ematea egotzita 10 eta 23 urte bitarteko espetxe zigorrak eskatzen dituzte Udalbiltzako 21 auzipetuentzat. Horretaz gain, Udalbiltza, Udalbiltza Partzuergoa eta Euskal Garapen eta Kohesio Funtsa legez kanpo uztea ere eskatzen dute.

Miren Odriozola Azpeitiko zinegotzi ohia eta Xarlo Etxezaharreta hazpandarra dira auzipetuetako bi. Odriozola gaur ez da Madrilen izan; epaileak auzitegira ez joateko baimena eman dio, gaixorik zegoelako.


«Zalantzatik irtenbideak bilatzera igaro ohi da Europa»

Ongi ezagutzen du Graham Averyk (Gales, 1943) Europako Batasuna. 33 urtez aritu zen Europako Batzordearentzat lanean, eta European Policy Centre-ko aholkularia da.

Zer ondorio atera daitezke EBn eman diren muga aldaketen inguruan?

Europan azken 20 urteotan muga nazionalen aldaketa ugari izan dira. Estatu berriak sortu dira, eta horietako ugari Europako Batasuneko kide dira. Azken hamahiru urteetan EBk hamar kide berri ditu, eta horietatik zazpik azken hamarkadetan lortu edo berreskuratu dute independentzia. Bestalde, Europako itunetan, independentziaren auzia ez da aipatzen. Itunetan azaltzen da nola egin EBko kide, nola utzi kide izateari, baina ez nola banandu daitekeen estatu kide bat bi estatu kidetan. Horregatik dira Katalunia eta Eskoziako auziak galdera berri bat EBrentzat.

Eta zein jarrera hartuko duela uste duzu?

Esperientziak erakutsi du EBk ez duela politika espliziturik independentziaren aurrean; estatu kideen konstituzioak errespetatzea da bere politika. EBko kide batek ere ez du zalantzan jartzen Espainiako Konstituzioaz Madrilek egiten duen interpretazioa, ez baitu nahi Madrilek haren konstituzioa interpretatzea. Beraz, ezin da espero EBk zuzenean esku hartzea, baina esperientziak dio hasieran estatuak independentziarekiko zalantzati azaltzen badira ere, independentzia berehalakoa denean arazoei konponbide bat bilatzearen alde agertzen direla.

Zein da EB independentziaren kontrako jarreratik irtenbideak bilatzera igarotzen den unea?

Europako politikarientzat oso zaila da jakitea noiz den beharrezkoa besteen kontuetan parte hartzea, baina nire ustez, gero eta kezka handiagoa dagoela Europako Batasuneko hiriburu ezberdinetan. Eskoziaren kasuan, EB neutrala izan zen, eta eskoziarren emaitzaren zain geratu zen. Madrilek hausnartu beharko luke Eskoziako irakaspenez; adibidez, erabakitzeko eskubidea nahi izatea ez dela independentzia nahi izatearen berdina.

EB: estatu batasuna ala herritarren batasuna?

Europako Batasuneko herritartasuna garatzen ari den kontzeptua da, eta oraindik ez gara garapen horren amaierara iritsi. Noski, EBko herritarrek duten oinarrizko eskubideetako bat Europako Parlamentuan botoa ematekoa da. Horrek erakusten du EB estatuen batasuna baino askoz gehiago dela. EBren oinarrizko ideian gizakiak daude. Egia da, hala ere, EBko herritartasuna lortzeko estatu kide bateko hiritar izan behar zarela.


Elgetako hiru odol-emailek jasoko dute aurten intsignia

Manuel Sarasuak urrezko intsignia jasoko du, eta Jabier Leanizbarrutiak eta Iban Arantzabalek zilarrezkoa.

Gipuzkoako odol-emaileen elkarteak urriaren 28an, domeka, egingo du Debagoiena eta Debabarrena bailaretako ordezkariendako intsignia eta diploma banaketa.

Azken urteotan moduan, Elgetako Espaloia kafe antzokian egingo dute ekitaldia, eta aurten herriko hiru lagunek jasoko dute elkartearen errekonozimendua eta esker ona. Manuel Sarasuak urrezko intsignia jasoko du, 50 odol-ateratze egitera iritsi da-eta. Zilarrezko intsignia bana jasoko dute, bestalde, Jabier Leanizbarrutiak eta Iban Arantzabalek. Bi lagun horiek 25 odol-ateratze egin dituzte.

Egitaraua

Egitaraua aurreko urteetako bera izango da. 12:00etan Elgetako parrokian meza entzuteko aukera izango dute gura dutenek, eta intsignia eta diplomen banaketa ekitaldia 13:30ean egingo dute Espaloia kafe antzokian. Bazkaria ere bertan egingo dute, 14:30ean hasita.

Ekitaldia Antzuola, Bergara, Deba, Eibar, Elgoibar, Mendaro, Mutriku, Oñati eta Soraluzeko odol-emaileendako antolatu dute. Helburua da borondatez eta musu-truk egindako ekarpena errekonozitzea eta eskertzea. Bada, gonbidapenak lortzeko nork bere herriko ordezkaritzara jo behar du.


Errenta aitorpena euskaraz egiteko kanpaina martxan jarri da larrialdi egoera honetan ere

Bizi dugun egoera zail honetan ere, martxan da aurtengo errenta aitorpena euskaraz egiteko kanpaina, UEMAren, udalen eta hainbat erakunde publikoren elkarlanari esker.

Kanpaina honen helburua ahalik eta herritar gehienek errenta aitorpena euskaraz egitea da, euskarak dagokion lekua izan dezan administrazio publikoan.

Iazko errenta aitorpen kopurua kontuan hartzen badugu, Amasa-Villabonako herritarren artean, 2.840 errenta aitorpenetatik, 725 besterik ez ziren euskaraz egin. Beraz, gure herritarrek aukeratutako hizkuntza kontuan hartzen baduzu, badugu zer hobetua.

Errenta aitorpena egiteko hainbat bide daude aukeran (sakatu HEMEN azalpen kartela ikusteko), eta horietan euskararen aldeko hautua egitea da kanpaina honen helburua.

Gizartearen esku dago euskara bere egin eta erabiltzeko ardura, eta baita administrazioarekin harremanak zein hizkuntzatan izan nahi duen erabakitzekoa ere. Errenta aitorpena euskaraz egitea izan daiteke horretarako lehen pausuetako bat.


'Amadjan'

Diskoetxea: Anti Records.

Bederatzigarren diskoa du Tuareg talderik erreferentzialenak, eta beste urrats bat egin du orain arteko aparteko ibilbidean. Beste disko borobil bat ondu dute, batik bat, oso ongi orekatuz erro akustikoak eta ukitu elektrikoak. Alde horretatik, badu taldeak nortasun propioa, azken urteetan Sahara inguruetatik iritsitako talde guztien artean (eta ez dira gutxi izan) berezi eta erraz identifikatzeko bilakatzen duena. Are gehiago, behin eta berriro, formula bertsua errepikatuta ere, ez da aspergarria gertatzen, bere buruari fidel izanda, ez baitute hasierako disko horien freskotasunik galdu. Haiek izan ziren Mendebalean bidea egiten lehenengoak, eta halaxe jarraitzen dute.


Pedro Hoyuelos: "Egiten den musikaren oso zati txikia baino ez zaigu ailegatzen"

Musika da Pedro Hoyuelos (Bilbo, 1960) sopeloztarraren grina, baita bizimodua ere. Urte askoan Espainiako bakarlari ezagunenetako batzuekaz ibili da jotzen, eta sektorearen gainbehera jasatea ere egokitu zaio.

Zortzi edo bederatzi urte zeuzkala hasi zen Pedro Hoyuelos akordeoia ikasten, eskolako irakasle baten etxean, arrastietan. Geroago etorri ziren The Beatles ezagutzea, lehenengo gitarra elektrikoa eskuratzea, eta 16-17 urte bete orduko erromerietan jotzen hastea. UBI amaitu zuenerako musika zuen bizimodua eta bizibidea. "Momentu batean, memoriaz egiten nuen hura ulertu beharra sentitu nuen; belarria nuen, baina lengoaiarik ez", gogoratzen du. Berandu samar hasi zen ikasketa serioagoak egiten: solfeoa eta pianoa. Azkenean, tresna hori izan da nagusi bere ibilbidean, gitarra eta akordeoia alboratu ez baditu ere. 80ko hamarkadaren amaieran Juan Pardogaz biran joateko aukera sortu zitzaion, eta harrezkeroztik artista ezagunen izenei lotuta egon da Hoyuelosen ibilbidea: Luz Casal, Sergio Dalma, Alejandro Sanz, Azúcar Moreno, Ana Torroja, eta batez ere, David Bisbal. Gaur egun, El Consorcio taldeagaz dabil.

Ibilbide luzea egin duzu musikan. Gauza asko aldatu dira hasi zinenetik?

Bai, asko, beste edozein lanbidetan bezala. Begiratu zelakoak ziren lan-kontuak orain hogei urte, eta konparatu oraingoakaz. Ateratzen dituzun ondorioek musikarako ere balio dute. Orain lan gutxiago egiten da.

Diru gutxiago dago?

Ez nago oso seguru; lehen behintzat kontratazio publiko asko egoten zen. Beherakada igartzen da. Kontuak normaldu egin direla esango nuke, hau da, entzun gura zaituen jendeak sarrera bat ordaindu behar izatea, baina horrek eragin du lan gutxiago egotea, eta gutxiago ordainduta. Garai batean egiten nituen birak ez ziren izaten 30-40 kontzertu baino gutxiagokoak, eta gaur egun asko 8-10ekoak izaten dira.

Aipatutako artista guztiakaz egin duzun lana, izan ere, biretan jotzea izan da. Ez duzu estudioan grabatu?

Ez. Artista gutxi joaten dira birara estudioan grabatu duten musikariakaz. Estudioko musikariak lortzeaz ekoizleak arduratzen dira...

Baina denok ditugu gogoan musika-talde handiak, ospetsuak, kasu batzuetan beti kide berak eduki dituztenak, eta grabatzeko zein zuzenerako kide horiexekaz ibili direnak.

Hori desberdina da. Dena den, ekoizle bat beti dago, eta beste kontu bat da taldeak zenbateko boterea duen produktuarekiko. Bohemian rhapsody filma ikusi berri dut (ez zait gustatu, bide batez esateko), eta hor ageri dira taldeko lau kideek, baina batez ere Freddie Mercuryk, managerrakaz, ekoizleakaz... eztabaidak dituzten momentuak. Eta beharbada Mercuryk ez du gura soka-orkestra bat egotea, eta ekoizleak esaten dio "bada, egon egongo da, neu naizelako produktorea". Disko baten grabazioan beti ibiltzen da jende gehiago (eta tartean diru gehiago) zuzenekoetan baino, eta zu dohain handiko artista izan zaitezke, baina konpainiak ekoizle bati esango dio «arduratu zaitez hau egiteaz».

Denbora luzeena David Bisbalegaz eman duzu; zazpi urte. Beragaz egin duzu lan, edo berarentzat?

Berarentzat. Baina enpresa bat ere badago, jakina. Zuk haren aurrean eman behar dituzu kontuak, baina jende gehiago dago, eta oholtzan agintzen duena Bisbal izan arren, biharamunean deituko duzuna beste bat izango da, Bisbalek ez duelako jakin gura arazo hau edo bestea dagoen, kantatu gura du eta kito.

Bisbalegaz, hain zuzen, zuzendari musikala izan zara. Zein da zuzendari baten egitekoa?

Bada, entrenatzaile baten modukoa da, taldeak funtzionatzeko ardura bereganatzen du. Hori bai, ez diozu beste musikari bati esango zer jo behar duen zehazki; beste barik, ildo batzuk emango dizkiozu. Tira, arazo zehatz bat ez dagoenean, kantu baten zati bat oso txarto atera delako edo...

Baina zuzendaria izanda, artista nagusiak men egiten dio zuk diozunari?

Hark bere iritzia izango du noski. Dena dela, Bisbalen kasuan adibidez, nire lanaren zati garrantzitsu bat haren gustuak ezagutzea zen. Nik moldaketa bat egin behar nuenean, lehenik demo bat bidaltzen nion hari, eta beraren oniritzia jasotakoan, beste musikariei.

Edozein musikari da gai zuzendari musikala izateko?

Bada, ez dut uste, eta ez diot harrokeriaz. Nigaz ibilitako musikari denak ni baino hobeak izan dira, baina zuzendaria izateko burua ondo ordenatuta edukitzea da gakoa.

David Bisbal, Alejandro Sanz, Azúcar Moreno... Denok dakigu nortzuk diren, haien muska gustatu ala ez. Zelakoa da ospeagaz hain hurbileko bizikidetza, ospetsua norbera ez denean?

Nork bere modura bizi du. Baina ospeak zipriztindu besterik ez zaitu egiten, zu zeu ez zara ospetsua. Hori baino, biran ibiltzeak dakarren bizimodua da kudeatzeko zailena. Artista batek lan asko egin gura du, eta zu beragaz bazaude lanean, ba... Ni zorioneko sentitzen naiz hala bizitzeaz, esan beharra daukat. Baina ez ezazu pentsa musikari denek sarritan etxetik irten gura dutenik. Nik hiru hilabete eman izan ditut Latinoamerikan, eta bada denbora luzeagorako joaten denik biran; musikari profesional askok, ordea, etxean egon gura dute, familia daukatelako, umeak dauzkatelako...

Eta ez duzu inoiz pentsatzen "ze ospetsua den hau, baina nigatik ez balitz..."?

Ez, benetan. Nik neuk behintzat eskerrak ematen ditut, egin gura izan dudana egin dudalako nire bizitza osoan. 50 urte inguru daroat tresnaren bat jotzen.

Erretiroaz pentsatzen duzu?

Ez daukat beste ezer egiteko gogorik, are gutxiago erretiroa hartzeko. Jodorowskyk berba egiten du inoiz izan ginen umea berriro izateaz; ni neu orduko bera naiz, behinola akordeoi bat jotzen hasi zen ume huraxe.

Gozatzen duzu musika entzuteaz, edo bestela esanda, gai zara musika entzuteko entzuten duzuna analizatu barik?

Gozatu bai, baina argi dago behin lengoaia bat ikasitakoan musika entzuteko modua aldatu egin dela. Nik daborduko ez dut musika entzuten 15 urte neuzkala Emerson, Lake & Palmer, Yes edo Genesis entzuten nituen modu naif hartan. Orduan ez nekien zer entzuten nuen, eta orain, berriz, gauza haietako batzuk hanka eta buru bakoak begitantzen zaizkit. Ez txarrak, baina bai hanka eta buru bakoak. Uste dut Stingek berak esan duela egin dituen gauzetako batzuk ahaztu gurako lituzkeela. Izan ere, ibilbide akademikoa egin ostean zaila da bat-batean bururatzen zitzaizkizun gauza batzuen freskotasunari eustea. Kontserbatorioan zortzi urte eman badituzu Brahms, Beethoven eta Mozart aztertzen, saihestezina da zenbait konparazio egitea, saihestu gura zenukeen arren.

Musikak eman dizu bizimodua ateratzeko beste ezertan lanik egin barik. Eroso bizitzeko eman dizu?

Alderdi ekonomikotik, ozta-ozta bizitzeko ematen du honek. Egile izateak diru gehiago ematen du, baina nik ez dut konposatzen, gurago dut gauza hobeak jo nireak baino.

Baina nahikoa da biretan ibiltzea, musikaren beste alderdiren bat jorratu barik?

Ez dakit, egia esan. Orain dela urte batzuk gehiago grabatzen zen, bira gehiago egiten zen, lan gehiago zegoen... Eta zuzenekoa ez da biran ibiltzea bakarrik. Nik gogoan daukat inguruko aretoetan jotzea, hiruzpalau egun astean. Joan, jo, eta etxera. Lanbide arrunta da hori. Baina orain ez dago horrelakorik. Bide batez, aukera aprobetxatuko dut legediak gero eta oztopo gehiago ipintzen duela esateko. Politikariak aspertu egin direla ematen du. Badirudi sekulako negozioa den zerbait dabiltzala arautzen, eta kontrakoa da, tabernek dirua galdu ohi dute musikariak kontratatzen dituztenean. Badakit zenbat ordaintzen duten, eta kontzertuak dirauen denboran ez dute hori ateratzen, inondik inora. Bestetik, kontzertu horiek ez dute inor eragozten; musika ez da honezkero gaueko kontua, orain 20:00etatik 22:00etara jotzen da. Nik, zintzotasunez diot, faltan dut astean hiru bider jotzea, heldu eta ekipoa muntatuta neukan leku haietan. Ez naiz ailegatu horretaz bakarrik bizi izatera, baina ezagutzen dut egin duenik.

Noiz hasi zen igartzen lan-falta?

Apurka-apurka izan da, baina azken hamabost urteetako kontua dela esango nuke. Espainian boom bat egon zen, administrazioei euren diru-kontuak zorrotzago kontrolatzera behartu dituzten momentuan amaitu zena. Ez dadila txarto ulertu, nik ere uste dut hala izan behar duela eta izan behar zuela lehenago ere, 80ko hamarkadan musikariek kobratzen zituzten kaxetek ez zuketen hain handiak izan behar. Eta azken boom-a Operación Triunfo-ren lehen edizioak eragin zuen, 2002an. Horren ostean, akabo. Bestetik, teknologiak kalte handia egin dio zuzeneko musikari, denok igartzen dugu. Orain nekez ikusiko duzu lau kide baino gehiagoko talde bat oholtzan. Baina entzun, 40 entzungo dituzu, musika asko playback bidez sartzen da. Eta ez naiz kexatuko; tronpeta- eta saxo-jotzaileek hogei urte daroate lan egin barik, sampler-ak asmatu zirenetik.

Diskoak ere, gutxi kaleratzen dira, ezta?

Bai. Espainian industriaren oso zati txikia baino ez dugu ikusten. Askoz musika gehiago dago, baina reggaetoiaz eta Miamitik datorkigun musikaz gain zaila da zerbait ailegatzea. Zerbait asko kontsumitzea gura baduzu, derrigorrez izan behar du, zelan esan.. erraza. Entzuleari ahalegin handirik eskatzen ez diona. Ni hazi nintzenean, nire lagunek (eta ez ziren musika-mundukoak) rock progresiboa entzuten zuten, King Crimson eta halako talde "latz" batzuk barne.

Hori da zuri gehien gustatzen zaizuna, 70eko hamarkadako rock progresiboa?

Besteak beste. Baita The Beatles ere. Baina musika klasikoa dut gustukoena, Bach gehienbat.

Orain El Consorcio taldeagaz jotzea duzu lan nagusia, beste proiektu txiki batzuetan ere bazabiltzan arren. Zenbat irabazten duzu haien kontzertu bakoitzeko?

Gurago dut ez aipatu. Kopuru txikia da, baina ez dut aditzera eman gura kexatzen nabilela, ez baita hala. Tira, kopuru baxua da gauero jotzen ez dugula kontuan hartuta, bestela kontuak desberdinak lirateke. Dena dela, tarifak "izoztu" egin direla esan beharra dago: nik gaur egun gutxiago kobratzen dut Juan Pardogaz jotzen hasi nintzenean baino.

Zuzena da "prekario" berba erabiltzea?

Bai, maila denetan. Berbarako, aseguruei dagokienez. Gaur egun, zuk kontzertu bat izan dezakezu hitzartuta biharko, oraintxe deitzen dizute bertan behera geratu dela esateko, eta ez duzu ogerleko bat bera ere jasoko. Gastuak izan badituzu kontzertua prestatzeko, diru hori betiko galdu duzu. Eta norbaiti ezetz esan badiozu data hori gordeta zenuelako, izorra zaitez. Dena den, ez daukat aberasteko asmorik, gura dudan saria badut: jotzen jarraitzea. Azken batean, zeregin batean dabilen profesionala naiz; artista baino, behargina. Oholtza gainera atera eta zuk epaitu egingo nauzu, baina zure etxeko atea ipintzera doakizun arotzaren lana ere epaituko duzu. Nik horrela ikusten dut nire burua: ondo antzean egiten dakiena egiteaz bizi den norbait. Langilea. Faltan dut lan gehiago egitea, hori bai.

Estadio handiak eta areto txikiak

Pedro Hoyuelosi sarritan egokitu zaio milaka eta milaka pertsonaren aurrean jotzea, eta hona zer dioen beldur eszenikoaz: "Argi dago ez dela berdin estadio bete batean edo taberna batean jotzea, baina ni behintzat ez naiz urduriago jartzen leku handietan; hori bai, estres handiagoa egoten da logistika dela eta: kableak, ordenagailuak... Ezerk ezin du hutsik egin. Nik beldur handiena kontserbatorioko ekitaldi-aretoan izan dut, ordu erdiz Beethoven eta halakoen piezak jotzen, bakar-bakarrik. Oso momentu latzak, baina eskertzen ditudanak, asko irakatsi didate eta".

Earth Songs Project

El Consorcio taldeagaz daukan lanaz gain, beste bospasei proiektutan dabil Pedro Hoyuelos. "Dirurik ez dute ematen, baina saiatzen gara behintzat ez galtzen; pintxopotea ordaintzeko adina atera dezagula behintzat, kar kar". Egitasmo horietako bat Earth Songs Project da, iaz Sopelako Kosta Fest jaialdian entzuteko aukera izan genuena. "Oso abesti ezagunak egiten ditugu, Pink Floydenak, Michael Jacksonenak, Supertrampenak... baina ahots zuriz osatutako abesbatza batek kantatutakoak, hau da, emakumeek eta umeek baino ez". Abesbatza horretan dabilen emakumeetako bat, hain zuzen, Mariasun Yanguas da, Hoyuelosek gaztetan eduki zuen lehenengo piano-irakaslea.


Beasaingo Gure Esku Dagok batzar irekia egingo du larunbatean

Larunbatean, 11:00etan, Beasaingo udaletxeko batzar aretoan batzar irekia egingo du Beasaingo Gure Esku Dago taldeak. Ibilbide orriaren aurkeztuko dute bertan, eta Hemendik aurrera zer? galderari erantzunak bilatzen saiatuko dira bertaratzen direnak. Gure Esku Dagokoek beasaindarrak gonbidatu nahi dituzte bilerara.


Txirrindulari gazteen saria Labegaraietan 2012

xxx


Laguntza eskertuz

Adolfo Nicolas, Jesusen Lagundiaren Aita Generala, Loiolan izan zen joan den larunbatean (irailak 10), Azpeitiko Udalaren ordezkariei harrera egiteko. Abuztuan Loiolan bertan egindako gazte kristauen topaketen antolaketan eskainitako laguntza eskertu zien Nicolasek udal ordezkariei, oroigarri batekin. Argazkian, ezkerretik eskubira, Iñaki Portilla zinegotzia, Eneko Etxeberria alkatea, Adolfo Nicolas, eta Manuel Unanue zinegotzia. (Azpeitiko Udala)


Musika jartzaileak izango dira Itxaski tabernan, ostiralean eta larunbatean

Larramendi kaleko Itxaski tabernan musika jartzaileak izango dira asteburuan. Larunbatean Kale Nagusiko Sound Systerra izango da musika jartzen eta larunbatean Lezoko Landerground. Gaueko 00:00etatik aurrera.


Picasso, Chillida eta Tàpiesen lanak zeramatzan kamioi bat ostu dute

Bost miloi eurotan balioztatu duten lapurreta azaroaren 27an, larunbata, gertatu zen.

Lapur talde batek Picasso, Chillida edo Tàpies bezalako artisten lanez beteta zegoen kamioia ostu zuen pasa den azaroaren 27an. Getafeko industriagune batean izan zen lapurreta eta bost miloi eurotan balioztatu dute. Ikerketa ahalbideratzeko asmoz, gertakariaren xehetasunen gaineko sekretua agindu dute.

Honelako lapurreten inguruko salaketek gora egin dute azkenaldian. Getafen ostu zuten kamioian hogeita hamar lan inguru zeuden, besteak beste, Picasso, Tàpies, Chillida, Antonio Saura, Fernando Botero edo Julio González bezalako artisten lanak.